Kutubxona - Xurshid Doʻstmuhammad. Vasiy (hikoya) / Kiril\nSiz shu sahifadasiz: Xurshid Doʻstmuhammad. Vasiy (hikoya) / Kiril\nМуаллиф Xуршид Дўстмуҳаммад\nАсар номи Васий (ҳикоя)\n- Xуршид Дўстмуҳаммад\nОппоқ, тоза дастурхонга йўргакланган чақалоқни тиззалари орасига ётқизиб-тебратиб ўтирган жувон айвоннинг ланг очиқ деразасидан бўйнини чўзиб ҳовлига қаради. Қувалашаётган бир жуфт мусичани кўрдию йўргакни авайлаб кўрпачага ётқизди, ўрнидан илдам туриб калишини оёғига илганича ҳовлига тушди. Мусичалар қанотини париллатиб олдинма-кейин томга кўтарилди.\nЖувон айвон қаторига солинган ошхонадан ўтди, девор пойига суяб қўйилган хокандозни кўтариб, унинг остидаги супургини олди, хокандозни қайта жойига қўйди. У мусича қўнган жойга келди-да, оёқларини кенг ёйиб икки букилганича гўё йўқолган игнани қидираётгандай ерга тикилди, шу алфозда бир нафас тургач, тупроқдаги мусича изини топди. Кўйлагининг этагани орқага сирмаб, ўша ерни супурди.\nҲовли топ-тоза эди, супурги кесак увоғини тирнаб чиқарди. Жувон кесакни бармоқлари учида авайлаб ушлаб кўчиб чиққан жойини излади. Топди шекилли, увоғни жойига қўйди, аввал бармоғининг учи, кетидан калишининг тумшуғи билан текислади, супургини яна бир сирмади-да, ошхона томон юрди, бориб хокандозни кўтарди, супургини жойига қўйиб, устидан хокандозни деворга суяди.\nЖувон айвонга қайтаётиб водопровод ёнига борди, бош ва кўрсаткич бармоғи билан жўмракни бураб сувни жилдиратди, қўлини совунлади, ювди-совунлади, совунлади-ювди, сўнг тирсагини жўмрак чамбарагига ботириб уни бурашга уннади. Сув камайса-да, тўхтамади, кўнгли жойига тушмаган жувон тирсаги билан жўмракка таянган кўйи водопровод теварагида гир-гир айлана бошлади: бир, икки, уч... ниҳоят, жўмрак қотди — сув тўхтади. Жувон сув юқи селгишини кутиб қўлларини ёнига осилтирди, кейин боши баробар кўтариб қуёшга тутди.\nБотиб бораётган қуёшнинг лаққа чўғдек тилими яшириниб улгурмаган, унинг ҳароратсиз, қизғиш нури атрофни ёритиб турарди. Жувон шафақ ёруғида янаям оқариб кўринаётган, тоб ташлагандек қийшиқ ва ориқ бармоқларига тикилди, қон талашгандай қизариб кўринаётган зич панжалари орасидан кўз узмай, панжаларини ейди, сўнг кафт ва бармоқларидан сув селгиб бўлганига ишонч ҳосил қилгач, шипиллаганича айвон томонга юрди, калишини ечиб кавшандознинг бир бурчагига текислади-да, айвонга ўтди, ҳовли саҳнига кўз югуртирди, хотиржам тортиб, боя туриб кетган жойига қайтиб ўтирди. У йўргакни тиззасига ётқизиб дастурхоннинг қайрилган учларини текислади, қайта-қайта сийпалашига қарамай, бир чеккаси қайрилаверди. Жувон кўрпача остидан қайчи олиб дастурхоннинг йиғилиб-қайрилиб қолаётган парчасини қирқтси, осилган ипларни ҳам қайчилади. Шундан сўнг кўнгли таскин топиб, яна йўргакни авайлаб тебратишга киришди. У нималардир деб пичирлар, дам-бадам бўйнини чўзиб ҳовлига разм солар, дастурхон четларини тортиб-тортиб чақалоқнинг юзини яширишга тиришар, ҳовли жимжит, айвон жимжит, баъзан жувоннинг шивири қулоққа чалинмаса, ҳовли ҳам жимжит эди.\nНогаҳон йўлак томонда нимадир «шапп!» этди. Жувоннинг йўргакни сийпалаётган қўллари асабий қалтиради. Тўсатдан ҳушини йўқотган одамдай ранги қув ўчди, лабларини кимтиб бирпас тин олди. Сўнг қайчини кўрпача остига яширди, йўргакни тиззасидан тушириб оҳиста кўрпачага етқизди, қаддини ростлади. Калишини оёғига илди-да, зинадан чаққон тушиб ошхона томонга юрди. Ошхонани ёнлаб бориб супурги билан хокандозни иккала қўлига олди, зипиллаганича қайтиб, йўлакка ўтди. Йўлакда нимадир «шарпп! ширпп!» этдию жувон у ёқдан чиқди — хокандозни тутган қўлини олдинга чўзганча бурнини жийирди, хокандозда эса янги келган газеталар бор эди.\nШу алфозда жувон ҳовли этагига борди. Ошхонанинг орқа томонига бурилиб кўздан йўқолди. У талай фурсат кайтиб кўринмади, шарпаси ҳам сезилмади. Ҳовлига хавотирли сукунат чўкди.\n... Уйнинг ёпиқ деразаси гўё шу сукунатга халал бермоқчи эмасдек «қирс... с...» этиб журъатсизгина очилди. Тавақалар ярим-ёрти очилиб улгурмай...\nОшхона муюлишида жувоннинг қораси кўринди. У супурги билан хокандозни аввалги ўрнига қўйди, кейин... водопровод ёнига келди. Бош ва кўрсаткич бармоқларининг учида жўмракни бураб сувни очди, қўлини икки-уч қайта совунлаб, эринмай ювди, жўмракни тирсаги билан қотирди, сўнг кафтларини боши баробар кўтариб ботиб бораётган қуёш нурига тутди. Ёйиб турган панжаларига узоқ тикилди. Кафтларини юз-кўзига яқинлаштирди-узоқлаштирди, яқинлаштирди, яна узоқлаштирди. Уфққа бош қўяётган қуёш нури кафтларининг сиртидан сингиб ич томонга ситилиб ўтаетгандай, кафтларидан ўтиб кўзларини баттар қамаштираётгандай бўлаверди.\nШу пайт унинг нигоҳи рўпарасига қадалди. Равиш-ҳолатини бузмай узоқ, синчков тикилди, сўнг бирдан қўлини қуритаётганини унутиб айвонга югурди. Саросимадан кўзлари олайиб, йўргак тепасига келди, қонталаш шафақнинг қирмизи нури равон ромининг юқори кўзига тушиб турар, ойнадан синиб ўтган бир тутам нур чақалоқнинг устини ёритган эди. Жувон йўргакни даст кўтариб уни нариги кўрпачага ётқизди, сўнг ўша тезлиқтса айвондан тушиб ҳовли этагига югурди, у ерда омборхона томига суяб қўйилган узун нарвонни елкасига қўйиб, изига қайтди. Чайқала-чайқала аёлларга хос бўлмаган ғайритабиий куч билан оғир нарвонни лапанглатиб кўтариб келди. Нарвон учини равоннинг юқорисига қадар кўтариб қўйганида дераза кўзи қарсиллаб кетди. Жувон бунга парво қилмади, индамай-нетмай зипиллаб нарвондан икки-уч поғона кўтарилди. Нарвоннинг учи ғийқиллаб бир ёнга қийшайди.\n... боя ярим-ёрти очилган уй деразаси шиддат билан, лекин шовқинсиз ланг очилди.\nЖувон поғонада турган жойида бир силтаниш билан нарвонни жойига қайтарди. Шошиб-пишиб юқорилади-да, равон ромининг энг тепасидаги - шафақ нури тушаётган кўзини каттиқ-қаттиқ арта бошлади. Бироқ ойнага ҳамон нур тушаверди, жувон ҳарчанд артмасин, уни кетказолмади, тўхтаб бир муддат тикилди — ойнада худди сув юзасида ейилгандай мой доғлари кўриниб турар — унда қуёш нури жилваланаётган эди.\nЖувон нурга шу қадар жон-жаҳди билан тикилдики, ойнадан қайтган шуъла унинг кўзларига игнадек қадалди, оғриққа дош беролмаганидан бошини силтаб орқага тортди. Ногоҳ силтанишдан мувозанатни йўқотган жувоннинг гавдаси орқага оғди — уч-тўрт қулоч тепаликдан боши билан тиккасига ағдарилиб тушаётган аснода ҳам у ола-кула кўзларини ойнадаги доғдан - шуъла аксидан узмади. У йиқилишидан эмас, балки ўша қизғиш-қирмизи нурдан саросимага тушган, ваҳимадан ўзини ўнглолмай қолган эди.\n... ланг очилган деразадан ховлига бир йигит ирғиб тушди. Тушдию оёғи ерга тегаёзганида мункиб кетди, ўзини базўр ўнглаб югургилаганича нарвонга етиб келди ва жон ҳолатда унга ёпишди. Йигит дағ-дағ қалтираган қўллари билан нарвонни тутган чоғида жувон мувозанатини тиклади, ҳеч нарса юз бермагандек тик турганича бояги-бояги — ойнани артаверди, ойна эса топ-тоза, гард-ғуборсиз, ҳатто қуёш янаям уфқ ортига чўкканидан кирмизи шуъла анча юқорига силжиган, дераза кўзига тушмаётган эди.\nЖувон ойнани ҳали узоқ тозалайдигандек бир маромда ҳаракат қилаётганида йигитни кўрди. Ранги қув ўчди, оёқ-қўли бўшашиб, нарвонга ҳолсиз суянди, ойна артаётган латтаси чўзилиб осилиб қолди. Кейин ўзи имиллаб туша бошлади.\nЯна водопровод жўмраги буралди, қўллар ювилди, тирсак билан жўмрак қотирилди-да, жувон кафтларини қуёш ботиб кетган томонга тутди. Унинг узун-узун, қоқ суяк бармоқлари ола-чалпоқ ёруғда жонсиздек кўринар, ўзи кафт ва бармоқларидаги нақшин чизиқлардан асабийлашар, ўжар нигоҳи билан уларни силлиқлагиси келар, айни чоғда нарвон ёнидаги йигитга ғижиниб кўз қирини ташлаб қўярди.\n...нимжон, майкачан, сочлари тўзиган рангпар йигит миқ этмай унга мўлтайиб тураверди.\nТаҳлика ва хавотирдан гезариб кетган жувон қўлини орқасига яширди, югуриб айвонга чиқди, йўргакдаги чақалоқни даст кўтариб бағрига босганича ўзини ичкари уйга урди.\n... нарвонга суянган кўйи жувонни кузатаётган йигит юришга чоғландию, ўрнидан жилмади. У, жувон эшик тирқишидан ўзини кузатаётганини сезмагандай кўрсатиб бошини ҳам қилди. Хиёл фурсат ўтказиб, эҳтиёткорлик билан эшик томонга кўз қирини ташлади. Жувон кўринмади. Йигит яланг оёқларининг учида бир-бир қадам босиб айвонга чиқди. Бўсағага етган жойида ниманингдир «ғирч, ғирч»лашини эшитиб, таққа тўхтади...\n— Сени мендан олиб қўйишмоқчи!\n— Мен сенинг болангман-ку.\n— Не-эчта туғдим-а!.. Туғаман — улар олиб қўяди, туғаман — олиб қўяверишади. Озмунчасини йўқотдимми?! Сени бермайман!..\n— Мениям тортиб олишса-чи?\n— Унда яна туғаман. Агар эндиям эрга беришмаса-чи, ўзимми мана бунақа қилиб қийиб ташлайман! Кўряпсанми?..\n...йигит жон халписида эшикка яқинлашиб кўзини тирқишга босди...\nХона тўридаги тахмонга ўгирилиб ўтирган жувон тиззасидаги чақалоқ ўралган дастурхон — йўргакни буйдалади, силаб-сийпалади, бир йўла юзи ёпиқ чақалоқ билан гаплашаверди:\n— Ўзингни қийсанг мени ким боқади?\n— Вой, тилингдан айланай, уларга қолсанг ёнбошига боси-иб ўлдириб қўяди. Бериб бўлибман!\n— Бўлмаса, уларнинг ўзини қийиб ташлай қол!\n— Дамингни чиқарма, яшшамагур! Қияман! Ҳаммасини қияман. Ҳовлида ёлғиз қолсам-чи, дарвозани тамбалаб кўйиб туғавераман, туғавераман. Ҳаммаларингни қатор-қато-ор етқизиб жонимни бўли-иб-бўли-иб бераман, қоқиндиқ!.. Ҳу-увв!.. Ҳу-уввв!.. Улардан — золимлардан қачон қутиламан? Қутиламанми?!.. Ҳу-увв!.. Ҳу-уввв!..\nЙўргак устига дув-дув кўз ёш тўкила бошлади. Лекин жувон йиғидан тез тўхтади. Улғайиб қолган фарзандини рўпарасига ўтказиб олиб унга хотиржам насиҳат қилаётган онадек вазмин гапирди:\n— Сен кўп вайсама. Юзингни очма. Хўпми?.. Улар овозингни эшитса, сени олиб қўйишади. Сенсиз ҳолим нима кечади? Сени қаердан топаман яна?\n— Бўлмаса, яшириб қўй.\n— Товушингни чиқарма деяпман! Изимдан юради улар, мени ўз ҳолимга қўйишмайди... Эшитиб қолса уйим куяди, вайрон бўламан!\n— Яшир, тезроқ! Шошилсанг-чи!\n— Менга ўргатма, деяпман! Нима, яширишга ақлим етмайдими? Етмайдими!.. Мана!.. Мана!..\nЖувон ўрнидан дик этиб турди-да, уй ичида чарх уриб, гир-гир айланишга тушди. Бирдан тўхтади, излаганини топди шекилли, токчага тўшалган оқ қоғознинг чеккасидан ушлаб қаттиқ тортди. Устма-уст терилган пиёла, чойнак ва ликобчалар оёқ остига шарақлаб тушди.\n...пойгакда турган йигит уй ичига отилиб киришдан ўзини базўр тийди. Ҳолсизланиб, эшик кесакисига суянди. Унинг оёқ-қўлидан мажол кетган, асабий қалтирар, лекин кўзлари ҳамон сергак, ҳушёр ҳам меҳрли боқар эди...\nЙўргак устига сочилган чинни парчаларини кафти билан суриб ташлаётган жувон бирдан чўғга ботириб олгандай қўлини силтаб тортди ва кўзига яқинлаштирди. Кафтининг қиррасида қон кўринди. Жувон дам кафтига, дам қон томчиларига менграйди, шунда ... эшик «тиққ» этди...\nЖувон букчайиб ўрнидан турди, аста эшик томонга ўгирилди\n... эшик ортидаги одам шарпасини... сезди. У апил-тапил йўргакни қоғозга ўрай бошлади. Шу аснода эшик ва дераза томонга қараб худди бадбўй исдан нафаси қайтгандай «Ҳувв!..» деб лабини чўччайтирар, қўллари шиддатли ҳаракатланиб чақалоқни ўраб-чирмар эди. У йўргакни бағрига босганича югургилаб эшикдан чиқар-чиқмас таққа тўхтади.\n... йигит айвондан тушиб улгурмаганди... Жувон ўша заҳоти орқасига қайтди. Эшикни тарақлатиб ёпди. Йўргакни яшириш мақсадида унинг устига кўрпача тортди. Кейин деразадан ташқарига қаради, бошини чиқариб энгашди. Афтидан дераза ошиб ҳовлига тушишга чоғланди. Журъат этолмади чоғи, чироқни ёқиб кўрпача остидан йўргакни олди, шокила-шокила бўлиб кетган дастурхонга қўлидаги қон юқларини артди. Арта туриб зич ёпилган эшикка қараб оғир тин одди. Сўнг ҳамон хавотирли нигоҳини эшикдан узмай унга яқинлашди. У болани бағрига босганича эшикка пешонаси теккудек оралиқда тўхтади...\n...нариги томондан эса йигит ичкарига мўралаб турарди...\nЖувон аллакимлар эшикни бузиб уйга бостириб киришга ҳозирланаётганини пайқаб қолгандай даҳшатга тушган, аъзойи-баданига югурган қалтироқни босолмаётган эди. У анча вақтгача шу аҳволда турди. Титроқни босишга чиранганидан пешонаси ва юзларида совуқ тер томчилари пайдо бўлди.\nБироздан сўнг у анча хотиржам тортди. Энди унинг ҳаракатларидан ҳадик, пала-партишлик ариди, аксинча, фавқулодда бамайлихотирлик билан тахмондаги кўрпаларнинг ярмини зумда ағдарди. Сўнг қогозга ўралган йўргакни тахмонда қолган кўрпанинг устига қўйди-да, унинг устидан йиқитган кўрпаларни қайта йиғишга тушди. Шунда у оёғининг остидаги кўрпани олаётиб этагини қўшиб кўтарганидан унинг зангори ич кўйлаги кўриниб кетди\n...ешик ортидаги йигит кўзини олиб қочди...\nИчкаридан жувоннинг бўғиқ ва зардали овози келди:\n— Энди топиб бўлишибди! Топади-я, топади! Тахмонга яқинлашсин-чи! Битталаб қияман... Қўлимга тушганини қиймалайман!\n— Мени қийма!\n— Сени қиймайман, қоқиндиғим! Тағин ўлиб-нетиб қолмагин, хўпми?.. Йўқолмагин... Туғишда қийналдим-эй!.. Яна қачон бола кўраман. Яна қачон эрга беришади мени... Сен ўлмагин, сени яшираман!.. Ўлиб қолмагин!.. Увв!.. Хиҳ, уввв!! Ҳувв, кет! Ҳувв, кет! У-уввв!..\nЖувон аччиқ-аччиқ ҳўнграб юборди.\n...ешик ортидаги йигит икки букилиб калит уясидан мўралаб қарар, бир лаҳза бўлсин жувондан кўз узмас эди...\nУйдан алла товуши эшитилди. Жувон алла айтаётиб гапдан тўхтамас, дам ўзи, дам чақалоқ бўлиб савол-жавоб қилар, «боласи» ёқимли гап айтгудай бўлса, «Вой, айланай-эй!» деб тахмонга талпинар, лекин қўлини чўзар-чўзмас йиғлаб юборар, яна аллалашда давом этарди.\nУ шу алфозда узоқ юрди. Кейин тўхтаб, уйнинг ўртасида бир нуқтага қадалганча қаққайиб қолди, узоқдан элас-элас қулоққа чалинаётган шовқинни эшитмоқчидек сергақланди. Унинг шу туришида яна не балоларни бошлашини билиб бўлмасди...\nАллақанча вақт ўтди. Жувон ўй суриб ўйига етган одамдай шошилмай тахмондаги кўрпанинг икки-учтасини туширди. Сўнгра йўргакдаги чақалоқни деворга тақаб унинг устидан кўрпаларни қайтадан йиғди. Йиқилган кўрпаларни кафти билан итариб-суриб текислади, текисланмаган жойларини қийди. Шундан сўнггина кўнгли тасалли топди чоғи, қўлларини икки ёнга осилтирганича елкаси билан кўрпага ҳорғин суянди...\n...йигит калит уясидан тикилиб тураверди...\nНиҳоят жувоннинг кўзлари юмилди, сирғачиб тушиб гиламга ўтириб қолди.\n...йигит эшикдан чекинаётиб сезилар-сезилмас энтиқди, енгил нафас олиб ёнгинасидаги стулга оҳиста чўкди...\nТун ярмидан оғиб, тонг отишига пича қолган, уйнинг чироғида ҳовли саҳни, қорайиб кўринаётган нарвон, айвон юзасида сочилиб ётган дастурхон қийқимлари қандайдир сирли-безовта манзара ҳосил қилган\n...майкачан, елка суяклари туртиб чиққан увоққина йигит стулда суянганича тиззаларини қучиб қунишиб мудрар эди...\nЖувон ғира-шира тонг ота бошлаганида уйғонди, ўтирган кўйи остин-устин бўлиб кетган уйнинг аҳволига разм солди, ўрнидан шошилмай туриб сочини, кўйлак ёқаларини тузатди, сўнг тахмондаги кўрпаларни туширди, боя ўзи қўйган йўргакни олиб қон доғлари қотиб қолган қоғозга, қайчилаб ташланган дастурхонга анграйди, чуқур, сўлғин уф тортди. Қоғозни, дастурхонни очди-да, унга ўралган чақалоқ-ёстиқни олиб тахмонга қўйди, оёқ учида юриб келиб эшик тирқишидан айвонга мўралади.\n...йигит стулда ғужанак бўлиб ўтирганча ухлаётган эди...\nЖувон тахмондан туширган кўрпалардан бирини келтириб эшикни оҳиста очди, йигитнинг тепасига яқинлашиб кўрпани икки қўллаб ёйиб баланд кўтарди. Эшик шовқинсиз очилгандаёқ куш уйқусида ётган йигит чўчиб уйғонган эди. Жувон унинг кўзига қарамай, юзини кўрпа билан паналаб туриб гуноҳкорона ва чорасиз бир изтиробда гапирди:\n— Жойингга кириб ухла, укам. Мен тузукман... Мен яхши бўлиб қолдим...\n"http://www.kutubxona.com/wiki/index.php?title=Xurshid_Doʻstmuhammad._Vasiy_(hikoya)_/_Kiril&oldid=7236" dan olindi


Ўзбек ёш боксчилари жаҳон чемпионатидан учта медаль билан қайтди\n28 январ 2021, Тошкент вақти: 07:37\nРоссиянинг Санкт –Петербург шаҳрида 17-26 ноябрь кунлари ўтказилган бокс бўйича ёшлар ўртасидаги V- жаҳон чемпионатида ўзбекистонлик боксчилар битта кумуш ва учта бронза медалга сазовор бўлди.\nЖаҳон чемпионатида 63 мамлакатдан 351 борксчи иштирок этди. 10 кишидан иборат Ўзбекистон жамоаси умумий ҳисобда командалар орасида 11-ўринни эгаллади.\nЭнг кучли учликдан Куба, АҚШ ва Қозоғистон жой олди.\nЁшлар ўртасида амалдаги Жаҳон ва Осиё чемпиони, ўзбекистонлик боксчи Билолбек Мирзараҳимов олтин медал учун америкалик Жонсон Деланте билан рингга тушган эди.\nДеланте Мирзараҳимовни 4:1 ҳисобида енгиб, жаҳон чемпионига айланди. Мирзараҳимов эса кумуш медалга эгалик қилди.


Бокс бўйича ўсмирлар ўртасида Ўзбекистон чемпионати старт олди\nБугун пойтахтимизда бокс бўйича ўсмирлар ўртасида мамлакат чемпионати старт олди. 2004-2005 йилларда туғилган ўсмирлар ўртасида ташкил қилинаётган мазкур мусобақа Ханчжоу-2022 Осиё ўйинлари ҳамда Париж-2024 Олимпия ўйинларига ёш иқтидорларни саралаш мақсадида ўтказилмоқда.\nМусобақада саралаб олинган иқтидорли ёшлар терма жамоа таркибига жалб қилинади. Регламентга кўра, бугун -46, -50, -54, -60 ва -70 кг вазн тоифаларида саралаш беллашувлари бўлиб ўтади. Мусобақанинг финал жанглари 27 октябрь санасига белгиланган. Жанглар «Универсал» спорт саорйида бўлиб ўтмоқда.


Тошкентлик уста ногиронлар учун иш ўринлари ташкил қилди - 04.12.2021, Sputnik Ўзбекистон\nТошкентклик иккинчи гуруҳ ногирони бўлган уста бошқа ногиронлар учун иш ўринлари яратгани ҳақида видеолавҳамизда томоша қилинг. 04.12.2021, Sputnik Ўзбекистон\nТошкентлик Александр Чересов бир умрлик иккинчи гуруҳ ногирони. Лекин шунга қарамасдан у 25 йилдан буён ўзининг суюкли иши - тўқмиачилик маҳсулотлари ишлаб чиқиш билан шуғулланади. Уста Александр Чересов ипдан бош кийим, одеял, болалар ва карнавал костьюмлари тўқийди. Дастлаб ушбу иш билан унинг бир ўзи шуғулланар эди, кейинчалик у давлатдан имтиёзли кредит олиб бошқа ногиронларга ҳам ушбу касбни ўргатди. "Улар аравачали ногиронлар ёки кўриш қобилияти пастлар. Яъни улар бирор жойга боришга қийналади, лекин қўли, боши яхши ишлайди. Биз материалларни уларнинг уйига олиб бориб берамиз. Дастлаб биз уларни ўқитиш ва ўргатишга жуда кўп куч сарфладик. Ногиронларга ҳам ўрганиш осон бўлмади, брак маҳсулотлар бошида кўп чиқди. Лекин кейинчалик улар мослашиб олишди", - деб ҳикоя қилади Александр Sputnik мухбирига. "Битта бош кийим мисолида шуни айтишим мумкин-ки, уйдан туриб ишлаётганлар 50 минг олади. Яъни улар бир ойда 60та бош кийим тўқиса, бу 3 миллион сўм бўлади. Тошкент учун бу ёмон пул эмас", - дейди Александр. Уй шароитида ишлаётган ногиронлар, нафақат пул ишлаб топади, балким пандемия шароитида ўзларини хавфсиз ҳис қилишади, - дейди Чересов. Сўнгги йилларда унинг маҳсулотига нафақат Ўзбекистонда балким Россияда ҳам талаб ортиб бормоқда. Айниқса хоразмча услубда тўқилган шапкаларга. Ахир улар сунъий матодан бўлгани учун исталган рангда бўлиши мумкин. Чересовнинг компанияси Янги йил олдидан катта партия тайёр маҳсулотни экспортга тайёрламоқда. Ушбу инсонпарвар бизнес ҳақида батафсил видеолавҳамизда томоша қилинг.\nногирон, ногиронлар куни, видео\nТошкентклик иккинчи гуруҳ ногирони бўлган уста бошқа ногиронлар учун иш ўринлари яратгани ҳақида видеолавҳамизда томоша қилинг.\nТошкентлик Александр Чересов бир умрлик иккинчи гуруҳ ногирони. Лекин шунга қарамасдан у 25 йилдан буён ўзининг суюкли иши - тўқмиачилик маҳсулотлари ишлаб чиқиш билан шуғулланади.\nУста Александр Чересов ипдан бош кийим, одеял, болалар ва карнавал костьюмлари тўқийди. Дастлаб ушбу иш билан унинг бир ўзи шуғулланар эди, кейинчалик у давлатдан имтиёзли кредит олиб бошқа ногиронларга ҳам ушбу касбни ўргатди.\nҲозирги кунда Чересов корхонасида 10дан ортиқ ногирон мутахассислар иш билан таъминланган. Чересов айтишига кўра, ушбу иш билан шуғулланишдан унинг асосий мақсади даромад олиш эмас.\n"Улар аравачали ногиронлар ёки кўриш қобилияти пастлар. Яъни улар бирор жойга боришга қийналади, лекин қўли, боши яхши ишлайди. Биз материалларни уларнинг уйига олиб бориб берамиз.\nДастлаб биз уларни ўқитиш ва ўргатишга жуда кўп куч сарфладик. Ногиронларга ҳам ўрганиш осон бўлмади, брак маҳсулотлар бошида кўп чиқди. Лекин кейинчалик улар мослашиб олишди", - деб ҳикоя қилади Александр Sputnik мухбирига.\n"Битта бош кийим мисолида шуни айтишим мумкин-ки, уйдан туриб ишлаётганлар 50 минг олади. Яъни улар бир ойда 60та бош кийим тўқиса, бу 3 миллион сўм бўлади. Тошкент учун бу ёмон пул эмас", - дейди Александр.\nУй шароитида ишлаётган ногиронлар, нафақат пул ишлаб топади, балким пандемия шароитида ўзларини хавфсиз ҳис қилишади, - дейди Чересов.\n"Биз ўз маҳсулотимизни сотишдан олган даромаднинг бир қисмини уйларни таъмирлаш, ногиронлар учун керакли мебел сотиб олиш ва умуман уларнинг муаммоларини ҳал қилиш учун сарфлаймиз. Ўзим ҳам ногирон бўлганим учун уларнинг муаммоларини жуда яхши тушунаман", - дейди уста.\nСўнгги йилларда унинг маҳсулотига нафақат Ўзбекистонда балким Россияда ҳам талаб ортиб бормоқда. Айниқса хоразмча услубда тўқилган шапкаларга. Ахир улар сунъий матодан бўлгани учун исталган рангда бўлиши мумкин.\nЧересовнинг компанияси Янги йил олдидан катта партия тайёр маҳсулотни экспортга тайёрламоқда.\nУшбу инсонпарвар бизнес ҳақида батафсил видеолавҳамизда томоша қилинг.


Давлат монополияси остидаги телевидение (3-қисм) — Sof.uz\nДавлат монополияси остидаги телевидение (3-қисм)\nБахтиёр Шоҳназар 27.05 23:04 1158 Колумнистлар\n“Ахборот” мухбири “Халқ қабулхоналари адолат масканига айланиб бормоқда” деди*. ЎзМТРКга юқоридан уқтирилган қоидага кўра, журналист бу гапни президент фаолиятини кўкларга кўтариш мақсадида айтди. Келинг, шу битта гапнинг ўзини таҳлил қилайлик.\nХаёлга келадиган илк савол шу: “Нима, бундан олдин Ўзбекистонда адолат маскани бўлмаганми?” Эфирдан янграган шу биттагина гап қандай хулосага олиб келади?\n“Суд, прокуратура, милиция ва бошқа ҳукумат органлари ўз вазифасини бажармаётганди, энди уларнинг ишини халқ қабулхоналари ўз зиммасига олди, бу вазифаларни президент ўз назоратига олади” дегани-ку бу?!\nСамарқанддан лавҳа тайёрлаган журналистлар президентга битта ҳам савол беришмади! Чунки, бу ҳуқуқ уларнинг қўлидан олиб қўйилган. Журналистлар учун масъул ходим уларга савол беришни тақиқлаб қўяди.\n2017 йили Ш.Мирзиёевнинг Самарқанд сафари ва Тошкентдаги видеоселекторда қатнашганини ёритган “Таҳлилнома” ҳафталик дастури президент ва ҳукуматни тарғиб қилишда “Ахборот”дан ўтиб тушди. Келинг, мухбирнинг “Президент муаммоларни кўндаланг қўйиш вақти келди, деди” деган гапларини англашга уринайлик. Бу – “аввалги раҳбар даврида муаммолар очиқ айтилмасди, ҳал қилиш йўллари ҳам қидирилмасди, шунинг учун муаммолар ечилмасдан қолиб кетаверган” дегани.\nЎзМТКР журналисти ўз фикрини эркин айтиш ҳуқуқидан маҳрум этилгани сабабли халққа эмас, балки ҳукуматга хизмат қиляпти. Шунинг учун, юзага келган вазиятни очиқча таҳлил қилиш у ёқда турсин, савол беришга ҳам ботинолмайди. Мен эса мустақил журналист ўлароқ конституцияда кафолатланган сўз эркинлиги ҳуқуқимдан фойдаланиб, юқоридаги репортажларни ТАҲЛИЛ қилишга уриниб кўрай:\n“Тележурналистлар бундан олдинги президентни ҳам худди шундай тарзда кўкка кўтаришганди. Лекин, энди билсак, у ҳеч нарса қилмаган, муаммоларни ҳал қилиш ўрнига, янада кўпайтириб кетган экан. Бундан келиб чиқиб, унинг хотирасини абадийлаштириш масаласини бошқатдан ўйлаб кўриш керак”.\nЮқоридаги гаплар ЎзМТРК эфиридан узатилишига ишонасизми?\nХалқ хизматида бўлиши шарт бўлган амалдорлар халққа ҳеч қандай ҳисобот бермаслиги одат бўлиб қолганди. Бундай аҳвол аввалги президентнинг шахсий “ташаббусидан” келиб чиққан, деган фикрдаман ва буни қуйида изоҳлаб бераман.\n«Ҳуқуқ ва бурч» кўрсатувида Конституция суди раиси Баҳодир Эшонов, Олий суд раиси Убайдулла Мингбоев билан интервьюлар эфирга узатилган. Олий Мажлис депутатлари ва бошқа амалдор шахсларга келсак, улар интервью беришдан ўзларини олиб қочишар, айниқса бирор масала юзасидан фикр билдиришга жудаям кўрқар эдилар. “Катта”, яъни ўша даврдаги президент Ислом Каримов “бу ҳақда ҳали фикрини билдиргани йўқ” деб, баҳона қилишарди. Катта давлат лавозимини эгаллаб турган битта шахс “отахонимиз бизни телевидениеда кўрса жаҳли чиқади” деган. Булардан келиб чиқадиган хулоса шу-ки, айнан президент матбуот эркинлигини жиловлаб турган ҳамда кишиларнинг ахборот олиш ҳуқуқини чеклаган.\nЎзМТРКда “ўз-ўзини цензура қилиш” норасмий муҳити яратилган. Режиссёрлар, муаллиф ва бошловчилар қандай мавзуларни ёритмаслик, қандай сўзлардан фойдаланмаслик кераклигини жуда яхши билишар ва шу қоидага амал қилиша(р)ди. Масалан, “ишсизлик” деган сўзни эфирга узатиш мумкин эмас. Ўрнига “ортиқча меҳнат ресурслари” деган ибора ишлатилиши зарур. Агар бирорта амалдор танқид қилиниши ёки оддий журналистлар кўтариб чиқиши таъқиқланган мавзу ёритилиши керак бўлиб қолса, бунга президент девонидан команда бериларди. Бундай буюртма кўрсатувлар президент девонидан келган ходимнинг шахсан иштирокида монтаж қилинган.\nАгар, бирорта журналист ўз фикрини ўтказмоқчи бўлиб, юқоридаги “қоидалар”ни бузса, ўзига ва режиссёрига иш оширган бўларди. Чунки, эрталабки “просмотр”да бошлиқлар “гапга кирмас” журналистга кўрсатувни “қайчилаш”ни буюрарди. Ундан кейин режиссёр ва муаллиф бўш монтажхона қидиришга, бошқалардан озгина монтаж вақтларини бериб туришларини илтимос қилишга тушишарди. Кўрсатув қайта монтаж қилинсагина эфирга узатишга рухсат бериларди.\nМенинг тажрибамда ҳам шундай воқеалар бўлиб турган. Бир неча кўрсатувим эфирдан олиб ташланган.\nПрезидент девонидан келганлар ўша давр президенти И.Каримовнинг сафарлари, гаплари ва нутқларини ҳам монтаж қилиб, сайқаллашарди. Маълумки, рус тилида фикрлаган марҳум президент ўзбек тилида суҳбатлашганида, одатда, битта гапни бошлаб қўйиб, охирига етказолмай, бошқа гапга ўтиб кетарди. Шунинг учун, уни монтаж қилиш жуда қийинлигини эшитганман.\nСизларга ўзим шахсан гувоҳи бўлган бир воқеани айтиб бермоқчиман.\nЧамаси, 2002 йил эди. Олий Мажлис ҳар йили, адашмасан, уч марта сессия ўтказиш учун икки кунга йиғиларди. Унда мамлакат президенти катта нутқ ирод қилар, бу нутқ ҳеч қачон ТВда ҳам, радиода ҳам эфирга жонли узатилмасди. Ёзиб олингач, яхшилаб монтаж қилиниб, кечқурун эфирга бериларди.\nПарламент сессияси очилган куни эрталаб телевидениега кўрсатувимни монтаж қилишга бордим. Бир студия ёнидан ўтиб кетаётгандим. Эшиги очиқ студияда парламент мажлиси ёзиб олинаётган экан. Мониторлардаги парламентда нутқ сўзлаётган президент диққатимни ўзига тортди. Бироз вақтим бор эди. Қизиқ туюлиб, ичкарига кириб, тинглай бошладим.\nЎша куни президентнинг мазаси йўқроқ экан. Ҳар бир жумлани ўқигандан кейин, стакандаги сувдан бир симириб, томоғини қириб, яна ўқишга тушарди. Ҳар тўхтаганида залга ғалати бир сокинлик тушар, пашша учса билинарди!\nБир пайт жумлани тугатган президент залга жаҳл билан қараб "нега қарсак чалмаяпсизлар?" деса бўладими!? Гулдурос қарсак босиб кетди. Ўз ишини бажарган президент эса бамайлихотир яна стакандан сув хўплади...\nАгар шу воқеа чет элда юз берганида эди, буни «Президент депутатларни қарсак чалишга ундади» деган сарлавҳа остида кўрсатмаган ТВ қолмасди! Албатта, марҳум президентнинг юқоридаги гапи ўша оқшом ЎзМТРК эфирида «сайқалланиб» узатилган нутқда йўқ эди.\nМен “Ҳуқуқ ва бурч”да кўтарилган мавзу асосида “Давр” информацион дастурига анонс тариқасида лавҳалар тайёрлаб беришга ҳам ўзлаштириб олгандим. “Давр” бош муҳаррири Фурқат Зокиров ўз дастурига ҳуқуқий мавзуда лавҳалар етмаслигини айтиб, мен тайёрлаган лавҳаларни доим жон деб дастурга киритар, мени янги лавҳалар олиб келишга ташвиқ этарди. “Ҳеч ким ўз кўрсатувини сиз каби тарғиб қилишга қизиқмайди” деганди Фурқат ака. Мен эса анонс қилишни Туркия хусусий телеканалларидан ўргангандим.\n“Давр”даги лавҳаларим учун гонорар олмасдим. Лекин, жуда кўпчилик кўрадиган дастурда ўз кўрсатувимни реклама қилардим.\nОлий ўқув юртлари талабалари жамиятнинг энг фаол аъзолари саналади. Дунё миқёсида олиб қарасак, айнан талабалар ҳукуматларни у ёки бу ишларни қилишга мажбур қиладиган акциялар уюштиришади. Лекин, биздаги талабалар ҳаракати 1991 йил талабалар шаҳарчасидаги машъум воқеалардан кейин бутунлай тугатилган.\n1999 йил 5 декабрда Олий Мажлисга сайловлар ўтказилиши керак эди. Кўрсатувимни сайлов ва сайланиш ҳуқуқига бағишладим. Кўрсатувга қўшиш мақсадида қисқа лавҳа тайёрлаш учун Тошкент Давлат иқтисодиёт университетига суратга олиш гуруҳим билан бордим.\nБўлажак сайлов ҳақида талабалар билан гаплашмоқчи бўлсам, улар камерани кўриши билан қочиб кета бошлашди. Шу тариқа, кўрсатув мавзуини жамият аъзоларининг ижтимоий фаоллигига буриб юбордим. Аслида, университет талабалари жамиятнинг илғор қисми бўлиши керак. Кўрсатувда уларнинг ижтимоий сустлиги ва атрофда бўлаётган ҳодисаларга бефарқлигини очиб ташладим.\nБу ҳақда “Давр”га лавҳа тайёрлаб бердим. Октябр оқшоми танқидий лавҳам "Давр"нинг соат 19 ва 22 даги сонларида кўрсатилди. Лавҳа охирида бошловчи бу мавзудаги "Ҳуқуқ ва бурч" кўрсатувини томошабинлар эртанги куни кўришлари мумкинлигини эълон қилди.\nЭртасига эрталаб телевидениедан кўрсатувим режиссёри телефон қилиб, иқтисодиёт университети ректори ЎзМТРК раҳбариятига телефон қилгани ва кўрсатув эфирдан олиб ташланганини айтди. Роса жаҳлим чиқиб, бир ярим ойча телевидениега бормай қўйдим. Лекин, Конституция кунидан олдин телевидениедан бошлиқлар қўнғироқ қилиб, “кўрсатув кейинги ҳафтага эфирга қўйилди, душанба куни съёмкага келинг” деб чақиришган.\nВоқеадан бир неча кун ўтгач, "Ёшлар" телеканалида иқтисодиёт университети талабалари қанчалик билимга чанқоқ эканлиги ҳақида ижобий лавҳа намойиш қилинди. Лавҳа, албатта, буюртма асосида ташкил қилинганди. Халқ солиқлари ҳисобига кун кўрадиган МТРК ўзига ажратилган пулни танқиддан қўрқадиган кимларнингдир шахсий имижини яхшилашга сарфлади.\nЦензурани тубдан йўқ қилиб, журналистлар ҳуқуқ ва хавфсизлиги том маънода таъминланмас экан, ҳали яна анча президент "жаннатдан хабарлар"ни танқид қилишига гувоҳ бўлишимиз турган гап.\n“Ҳуқуқ ва бурч” номига томошабинлардан жуда кўп хат келарди. Телевидениенинг хатлар бўлими ходимлари мени яхши таниб қолишганди. Борсам, тахлам-тахлам хатларни қўлимга тутқазишарди. Уларда, асосан, милиция, прокуратура, тергов ва суд фаолияти танқид қилинар, томошабинлар мендан ёрдам кутишарди. Шунинг учун, кўрсатувнинг анча сонини мутахассис ҳуқуқчилар иштирокида хатларга жавоб беришга бағишлаганман.\nХатлар бўлимида менга тўртта каналдаги телекўрсатувлар рейтинги ўлчангани, унда “Ҳуқуқ ва бурч” тўртинчи ўринни олганини айтишганда хурсанд бўлиб, меҳнатимдан қониқиш ҳосил қилганман. Лекин, рейтинглар қандай ўлчанганини ҳалигача билмайман. Чунки, ЎзМТРК давлат тасарруфида бўлгани учун “рейтинг” деган нарсанинг ўзи йўқ, уни ўлчашнинг ҳожати ҳам йўқ. Балки, ижтимоий сўров ўтказилгандир.\n2000-йиллар бошларида мамлакатимизда жиноятга жазо тайинлаш масаласи аҳоли ўртасида норозиликларга сабаб бўлаётганди. Айниқса, ижтимоий хавфи катта бўлмаган жиноятларга ва, хусусан, ёшларга қилмишига номутаносиб оғир жазо тайинлаш кенг тарқалганди.\nМасалан, битта хўроз ўғирлагани учун бир йилга озодликдан маҳрум қилинган 16 ёшга тўлмаган ўспирин билан қамоқхонадан тайёрланган интервьюни эфирга узатганман. Битта маҳкумни бир йил қамоқда сақлаш неча пулга тушишини биласизми?! Табиий-ки, бундай суд ҳукмларидан ҳам кимлардир манфаат кўради.\nЮқоридаги мавзуларда “Қамоқ афзалми ёки жарима” деб номланган туркум кўрсатувлар тайёрладим. Қамоқхоналарга бориб, у ердаги вояга етмаган маҳкумлар ва аёллар билан суҳбатлашиб, эфирга узатдим. Студияда кўрсатувни ёзиб олишда қатнашган қамалиб чиққан тадбиркор аёл Клара Шодмонова ҳақиқат излаб, тополмаганини ҳикоя қилиб берди.\nЎзМТРКда президент бирорта журналист билан юзма-юз учрашиб, интервью берганини эслай олмайман. Шундай бўлса-да, кўрсатувларим халққа манзур бўлгач, хатларда ёзилган ҳуқуқий муаммолар ҳақида Ислом Каримов билан суҳбатлашгим келиб қолган. Буни бошлиқларга айтсам “ҳай-ҳай, сал секинроқ юринг” деб, шаштимни пасайтиришган.\n(*2017 йил, май, жузъий қўшимчалар киритилди)\nДавлат монополияси остидаги телевидение (2-қисм)\nТошкент Давлат иқтисодиёт университети талабиларининг ижтимоий сустлиги ҳақида "Давр"да кўрсатилган лавҳамни қуйидаги линкдан томоша қилишингиз мумкин:


Абдулҳамид Чўлпон. Истиқбол учун кураш (1922) | www.ziyouz.uz\nБош саҳифа МатбуотЖадид матбуотиАбдулҳамид Чўлпон. Истиқбол учун кураш (1922)\nАбдулҳамид Чўлпон. Истиқбол учун кураш (1922)\nЧоп этилган 24.01.2016 24.01.2019 МуаллифZiyouz.uz\nБизнинг кенг ва улуғ тарихимиз шу қадар оз ва кам текширилган, ковланганким, шу кунда бўлуб турған жуда кўп воқеаларнинг ўхшашини ўткан замонлардан кечкан ҳаётимиздан топмоқчи бўлсак, шошиб қоласан.\nБир воқеанинг ўткан замонда ўхшаши бўлуб-бўлмаслиғи ул воқеанинг аҳамиятини ўлчашда кўб катта вазифа юклар.\n«Қизил байроқ»нинг сўнг сонларидан бирида Оврупоға ўқумоқ мақсадида бир ўзбек қизининг кетмакка ҳозирланганлиғи ёзилғандир.\nЎзбек қизи ҳануз янги усул мактабларга ҳали ёлчиб кира олғани йўқ. Ҳатто ўзбекнинг ўзида пардаси, хоҳиши-да кишани бўлмаған эркак болалари ҳам юқори мактабларининг муҳташам саҳналарида кўплашиб юра олғани йўқ. Ҳали ўзбек қизи ота-онанинг тилсиз қўғурчоғи бўлишдан қутула олғани йўқ.\nБиз сўнг вақтларда ўзбек ёшларининг узоқ элларга, ёт юртларга кетиб билим ортдирмоқ учун жуда қизиб борғанлиқларини кўруб севинмакдамиз. Ҳар бири ўз бошича тиришмасдан бошларини бир бораға тўплаб, «кўмак»лашиш йўли билан ишлаб турғанликларини билиб турамиз.\nЛокин бу ҳол ўткандаги воқеаларнинг такрор этилмагидан иборатдир. Йироқ замонлардан бошлаб то яқин кунларга қадар ўзбек йигитлари (муллабаччалар) Бухороға, Ҳиндистонға, Миср, Арабистонларға қадар бориб ўқуғанлар эди. Бухоро мадрасалари ўзбек – туркистонлик ёш муллабаччалар билан тўлар эди. Туркистоннинг Сирдарёси ва Фарғонаси учун ул вақтларда Бухоро ҳам ҳозирғи Япония ва Амриқо қадар узоқ эди. Ҳозир Амриқо билан Японияға қадар ётиб, ўлтуруб эсон-омон кетмак мумкин. Илгари вақтларда Самарқанд билан Бухоро ораси ҳам ҳозирғи даври олам қилишдан оғир эди. Шундай бўлса-да, Бухоро, Туркистон муллабаччаларини сонлари жуда кўб бўлған мадрасаларига сиғдира олмасдан, масжидларигача тарқатмоққа мажбур бўлур эди. Арабистоннинг дўзах ҳавосида бедовлари каби ёлғиз ҳурмайиб ётқан ўзбек Туркистон йигитлари хийла кўб йўлиқар эди.\nКечирган кунларимиздаги ул ҳаракатларимизнинг натижаси тўғрисида гапирмак истамайман. Тарихдаги бир воқеа ва шу кунда қайтадан такрор этилмакда бўлған бир воқеа бўлғанлиғи учун эска олибғина ўтмакчи бўламан.\nБу ҳаракат ҳозир такрор этилмакдадир. Кечикиб, кейин қолиб бўлса-да кучлик суратда бошланиб келмакдадир. Бу ҳаракатга тўғридан-тўғри аралаша олмағанларнинг вазифаси восита билан бўлса-да кўмак бермоқдир.\nБу ҳол бизнинг келгусимиз учун катта умидлар берганлигини унутмайлик.\nЧор ҳукумати вақтида Ички Русия мусулмонларини чўқинтирмоқ ишида Рустами зол (Рустам зол) бўлған, бизнинг маълум Остроумўф* тўрамизнинг устоди саналған машҳур Ильминский* чўқинтириш сиёсатининг бири бўлған машҳур Победоносуфга* ёзған хатида ерлик халқ орасидан бизнинг учун фойдалик ва ҳеч бўлмағанда зарарсиз кишилар ўрусча тилни тутулиб, уялиб гапиратурған, ўрусча ёзғанда бирмунча хато билан ёзатурған, бизнинг губернатўримиздан эмас, ҳатто устол бошлиғи (мирзо)миздан ҳам қўрқатурған кишилардир деган эди.\nМунга қарши биз рус тили билан эмас, ҳатто Оврупо маданий миллатларининг тили ва билими билан жавоб берсак одам қатори яшамоққа албатта ҳақ қозонадирмиз.\nЭнди бу эзгу ҳаракатга тарихимизда кўра олмағанимиз – бу нарса қўшулса, яъни ўзбекнинг эркин йигитлари эмас, тутқун қизлари ҳам Ильминский васиятига қарши исён бошласа, ўзи учун энг олий бўлған элидан, ота-онасидан кечиб неча минг чақирим ерга кетсалар, одам қатори яшаш ҳаққини туртки емасдан, урулмасдан, сўкилмасдан кўб кўруш ҳуқуқини ортиғи билан қозона оламиз.\nЭски турмуш ўлим тўшагида. Йигитларимизнинг чин билимга қараб бу интилишлари эски турмушни бир оз аввал ерга кўмгусидир.\nЎзбек хотун-қизлари ҳуқуқ ва эрк учун кураш бошламоқда. Ўзбек қизининг Ғарбга, Ғарбнинг чин билиш, чин маданиятига қараб юруши унинг ҳақ-ҳуқуқини бутун элнинг ҳақ-ҳуқуқи билан бирга тез ва тез фурсатда қўлға келтиргусидир.\n«Қизил байроқ» газетасининг 1922 йил 2 сентябрь сонида «Абулҳамид Сулаймон» имзоси билан нашр қилинган. Биринчи марта Чўлпон «Асарлар»и 4-жилдида қайта чоп этилган.\nМақолада ўқиш учун Европага отланган ўзбек йигит-қизлари тўғрисида сўз юритилган.\nОстроумов Николай Петрович (1846 – 1930) – Туркистонда фаолият кўрсатган рус миссионери, шарқшунос, этнограф. Қозон диний академиясида ўқиган (1866 – 1870). 1877 йилдан Тошкентда яшаган. «Туркистон вилоятининг газети» муҳаррири (1883 – 1917).\nИльминский Николай Иванович (1822 – 1891) – рус миссионери, шарқшунос, педагог, библияшунос, Россия Фанлар академияси аъзоси.\nПобедоносцев Константин Петрович (1827 – 1907) – рус миссионери, давлат арбоби, ҳуқуқшунос, ёзувчи, черков тарихчиси.\nҲаёт-мамот масаламиз устида (181-бет). «Туркистон» газетасининг 1922 йил 20 октябрь сонида «Абдулҳамид Сулаймон» имзоси билан босилган. Биринчи марта қайта чоп этилмоқда.\nУшбу мақолада Хўжанд маориф шуъбаси ҳукумат ҳисобига 8 та мактаб ўрнига 14 та мактаб очгани учун Ўлка маориф комиссарлиги томонидан ўзбошимчаликда айблангани баён қилинган.\n← Аввалги Аввалги Бегали Қосимов. Янги тафаккур: изланишлар, машаққатлар (1989)\nКейинги → Кейинги: Абдулҳамид Чўлпон. Ҳаёт-мамот масаламиз устида (1922)


Россиялик 80 ёшли кампир бир қатор қотилликларда гумон қилинмоқда\nРоссиялик 80 ёшли кампир бир қатор...\n10.07.2019 15:06 0 2341\nРоссиянинг Хабаровск ўлкаси, Березовка қишлоғида истиқомат қилиб келган 80 ёшли Софья Жукова бир қатор қотилликларда гумон қилинмоқда.\nЖорий йилнинг 30 январида Березовка қишлоғида номаълум одамнинг узилган қўли топилган. Олиб борилган суриштирув ишлари натижасида ушбу тана қисми Украинадан келган Василий Шляхтичга тегишли экани аниқланган. У Березовка қишлоғида кўча тозаловчи бўлиб ишлар ва Софья Жукованинг уйида ижарада яшарди.\nҲуқуқ-тартибот органлари ходимлари Жукованинг уйига келганда қотилликнинг бир қатор аломатларига дуч келишган. Қон изи, пичоқ ва арра топилгандан сўнг 80 ёшли пенсионер жиноятни амалга оширганини тан олган.\nОрадан бироз вақт ўтгач, тергов давомида Жукова 2005 йилда 8 ёшли қизчани ўлдирганини айтиб берди. Қизчанинг мурдаси қотилликдан сўнг бир неча кун ўтиб топилган, аммо жиноят очилмай қолиб кетган эди. Кампирнинг айтишича, «ҳар доим ўйнаб, у ёқ, бу ёққа югуравериб безор қилган» қўшни қизни айнан у ўлдирган.\nЯқинда кампир яна бир жиноятни бўйнига олди. 2013 йилда унинг дугонаси ўз уйини сотган ва Жукова уни яшаб туриш учун уйига таклиф этади. Кўчиб келгандан сўнг эса ўлдириб юборган.\nАйни вақтда пенсионерга нисбатан тергов ишлари давом этмоқда.\nКоронавирус Кеча, 13:57\nҲуқуқ Кеча, 13:07\nКоронавирус Кеча, 08:49


01 март 2021, Тошкент вақти: 06:46\nЎзбекистон банкларидан бирида банк ходими билан гаплашиш учун навбат кутаëтганлар.\nДунë бўйлаб коронавирус пандемиясини тўхтатиш учун ҳукуматлар ўрнатаëтган кескин чекловлар ва карантин оқибатида банкротлик таҳдиди остида қолган тадбиркор ва ширкатлар рўйхати узайиб бормоқда.\nБундай шароитда ҳукуматлар¸ хусусан¸ Тошкент ҳукумати қутқарув чамбарагини биринчи бўлиб қайси соҳа ва кимга ташлаши керак?\nЎзбекистон ҳукумати¸ хусусан¸ Марказий банкида бу саволга жавоб борми?\nИқтисодий ривожланишнинг мотори саналадиган кичик ва ўрта бизнес Тошкент ҳукумати ҳимоясига олинадими¸ хусусан¸ жорий вазиятда уларга кредит тўловларини кечиктириш имкони бериладими?\nОзодлик якка ва кичик тадбиркорларни ўйлантираëтган бу саволларга жавоб топиш учун банклар¸ банк тизими мулозимлари ва мустақил иқтисодчилар фикрларини ўрганди.\nЯкка тадбиркор ҳимоя сўрамоқда\nХоразмлик Улуғбек банкдан кредит олиб¸ унга ноозиқ-овқат товарлари сотиб олиб¸ бозорда савдо қилади. Бутун дунëда коронавирус пандемияси ëйилиб¸ одамларга зарурат бўлмаса уйидан чиқмаслик тавсия этилаëтганига қарамай¸ ҳар кун бозорга қатнамоқда.\n“Банкдан 90 миллион сўм истеъмол кредити олиб¸ шунинг ҳисобидан бизнес бошлаганман. Ойлик тўловим 6¸5 миллион. Савдо бўлмаса¸ кредитни тўлолмайман. Шунга ҳар кун бозорга чиқяпман. Савдо деярли йўқ¸ одамлар озиқ-овқатдан бошқа нарсага қарамай қўйди. Чунки ҳозирги шароитда бозор вирус энг тез тарқайдиган жойга айланди. Бизга зиëн бўлса ҳам¸ ҳукумат ëппасига карантин қилиб¸ бозорларнинг ноозиқ-овқат қисмини ëпиши керак¸ деб ўйлайман. Ҳар кун бола-чақа олдига вирус олиб келмадимми¸ деб қўрқиб боришдан чарчадим. Лекин бозорларни ëпишдан олдин¸ кредитлар тўлов муддатини ҳеч бўлмаса бир ойга кечиктириш керак. Бўлмаса мен ва менга ўхшаган минглаб кичик ва якка тадбиркор банкрот бўлиши аниқ”.\nТошкентлик Сайëра ҳам Улуғбекка ўхшаб¸ банкдан олган кредитини тўлай олмаслик таҳдиди остида қолган якка тадбиркорлардан бири.\n18 март куни у ўзи кредит олган "Халқ банки"га бориб¸ кредит тўлов муддатини кечиктиришни сўраган ва бунга рад жавоби олган.\n19 март куни Андижондаги айни банкка ўз кредити тўлов муддати узайтирилишини сўраб мурожаат қилган кичик тадбиркорлардан яна бири¸ ўзига "кредит тўловларининг вақтида тўланиши шарт"лиги айтилганини билдирди.\nОзодлик коронавирус оқибатида иши тўхтаб¸ банкротлик даражасида қолган якка ва кичик тадбиркорларга кредит тўловларини жаримасиз кечиктириб тўлашга имкон берилиш-берилмаслигини сўраб Ўзбекистондаги қатор тижорат банклари мутахассислари билан боғланди.\n“Бу масала бўйича чоралар кўриляпти. Марказий банкнинг ягона тартиб ишлаб чиқиши кутиляпти. Биз ички имкониятдан келиб чиқиб, чоралар кўряпмиз”¸ деди Озодлик боғланган “Халқ банки” расмийси.\n“Пойтахт банк” мутахассиси ҳам айни кунларда кредит тўловларини кечиктириш масаласи кўриб чиқилаëтганини билдирди.\n“Ҳозирча бизнинг "Пойтахт банк" туризм, транспорт хизматлари, меҳмонхона бизнеси, нодавлат таълим муассасаси, хусусий мактабгача таълим муассасаси фаолиятларини юритаётган мижозларимизга шу март ойи учун улар олган кредитлари бўйича тўловларни кечиктиришга ва уларга пеня, жарима ва устамалар тўламаслик учун ҳозирча бир марталик акция бериш ҳақида қарор тайёрлаяпмиз. Бу масалада Марказий банкнинг алоҳида рухсати керак эмас бизга. Чунки банклар мустақил ҳисобланади”¸ деб жавоб берди матбуотга гапириш ваколати йўқлиги боис исми сир қолишини сўраган “Пойтахт банк” мулозими.\nТижорат банкларидан яна бири мулозими эса¸ бу масалада ëппасига қарор чиқариш қийинлиги¸ ҳар бир мижоз вазияти алоҳида кўриб чиқилишини билдирди.\n“Биздан кредит олиб¸ уни мақсадли эмас¸ бошқа нарсага ишлатиб юборганлар кўп. Улар ҳозир коронавирусдан касод бўлдим¸ тўлов муддатини узайтиринг¸ деб келишяпти. Биз қайси тадбиркорнинг ҳақиқатан коронавирусдан зиëн кўраëтгани¸ қайси бирининг алдамчилик қилаëтганини биламиз. Шунинг учун ҳар бир ҳолатни имкон қадар алоҳида кўриб чиқиб¸ ҳақиқатда зарар кўрганларга ëрдам беришга ҳаракат қиляпмиз”.\nМарказий банк ўзини қандай тутмоқда?\nКоронавируснинг иқтисодга кўрсатаëтган ҳалокатли зарарини тўхтатиш мақсадида ривожланган давлатлар Марказий банклари фоиз ставкаларини кескин пасайтириш¸ молия бозоридаги ликвидликни оширишга қаратилган фавқулодда чораларга қўл урмоқда.\nАйни пайтда¸ тижорат банклари мустақил равишда бу вазиятдаги ўз чора-тадбирларини белгиламоқда.\nМасалан¸ Чехия ҳукумати кичик ва ўрта тадбиркорларни қўллаб-қувватлаш мақсадида 1 миллиард крон маблағ ажратди; йирик тижорат банклари¸ хусусан¸ Ceska Sporitelna ўз мижозларига ëппасига уч ойлик кредит таътили эълон қилди.\nЎзбекистон Марказий банки 17 март куни “коронавирус инфекцияси тарқалиши сабабли тадбиркорлик субъектларида кредитларни қайтариш билан боғлиқ салбий оқибатларни юмшатиш мақсадида барча тижорат банкларига” кредитнинг асосий қарзини қайтариш бўйича 2020 йил 1 октябрига қадар имтиёзли давр беришни тавсия қилди.\nОзодлик гаплашган банк соҳаси мутахассислари тавсия характеридаги бундай “чора”нинг Ўзбекистон шароитида етарли эмаслигини таъкидлади.\n“Ҳозир фақат Ўзбекистон эмас¸ балки глобал миқëсда янги иқтисодий кризис бошланди. Иқтисодий танглик пайтида Марказий банк барқарорлик кафиллиги сифатида майдонга чиқиши керак. Пул-кредит сиёсатининг фақатгина А сценарийсидан эмас, балки Б сценарийсини (агар ишлаб чиқилган булса!) фойдаланиши шарт. Бу сценарийлар пул-кредит сиёсатининг ноанъанавий инструментларидан фойдаланишни тақозо этади. Марказий банкнинг 17 март кунги тавсиялари имитациядан бошқа нарса эмас. У ҳисоб ставкасини, захира талабларини, депозит операцияларини қайта кўриб чиқмаяпти. МБнинг ўзини четга тортишга қаратилган бу ҳатти-ҳаракати кризиснинг миллий иқтисодиётга кўрсатадиган салбий оқибатларини кучайтиради¸ холос”¸ деди шахси сир қолиш шарти билан Озодликка гапирган банк тизими мулозими.\nБу мутахассис¸ Марказий банк ўзини бундай тутаëтган бир пайтда¸ тижорат банкларидаги асосий улуш эгаси бўлган давлат коронавирус оқибатида синиши мумкин тадбиркорларга кредит таътили эълон қилиши лозим¸ деган фикрни қўшимча қилди.\n18 март куни коронавирус билан боғлиқ вазият бўйича халққа мурожаат қилган президент Шавкат Мирзиëев:\n- Менинг топшириғимга мувофиқ, Махсус ишчи гуруҳ туризм, транспорт, фармацевтика ва енгил саноат каби соҳаларга солиқ таътиллари бериш, кредитларни қайтариш муддатини кечиктириш, кечиктирилган ташқи қарздорлик учун жарима қўлламаслик тартибини жорий қилиш чораларини кўрмоқда¸ деди жумладан.\n“Ҳукумат қийин аҳволга тушиши мумкин бўлган соҳа ва тармоқларни, йирик корхоналарни қўллаб-қувватлаш бўйича алоҳида чора-тадбирлар дастурини ишлаб чиқиб, амалга ошириши зарур”¸ деган президент кичик ва ўрта тадбиркорларни тилга олмади.\nИқтисодий бўҳрон вазиятида ҳукумат кимни қутқариши керак?\nКоронавируснинг ўзидан ҳам унинг иқтисодга етказаëтган ҳалокатли таъсири кун сайин ўзини кўрсатаëтган бир кезда¸ нафақат Ўзбекистон¸ балки аксар дунë ҳукуматлари бу саволга ечим қидирмоқда.\nКейинги кунларда ўзбекистонлик мустақил иқтисодчилар ҳам ижтимоий тармоқлар ва матбуотда бу саволга оид ўз кузатишларини ëзмоқда.\nХусусан¸ иқтисодий таҳлилчи Отабек Бакиров ўз Telegram каналида президентнинг 18 март кунги баëнотидан келиб чиқиб¸ ҳукумат яна солиқ тўловчи пули ва унинг манфаатига зид ишлаëтган монополистларни қутқаришга киришиши мумкинлигидан хавотир билдирди.\n“Коронавирус омили баҳонасида солиқ таътиллари ва кредитлар қайтарилиши бўйича имтиёзларни ким олади, деб ўйлайсиз?\nБиринчи навбатда транспорт соҳаси. Ўзбекистон ҳаво йўллари, Ўзбекистон темир йўллари, Тошкентшаҳартрансхизмат ва умуман давлат қарамоғида қолаётган барча паразитлашган транспорт корхоналари янги таътиллар ва имтиёзларга асосий даъвогар бўлади.\nЧунки коронавирус уларнинг нўноқлиги, самарасизлиги ва фақат ўзлаштириш методичкаси устига қурилганини оқлаш учун зўр баҳона бўлди. Коронавирус бўлмаганида бошқа важ ва корсонларни ўйлаб топишга тўғри келарди. Идеал шторм, идеал ёнғин қисқаси.\nКоронавирус яқин истиқболимизда нўноқ бошқарув, самарасизлик ва барча ўзлаштиришларни исталганча "списать" қиладиган идеал баҳона бўлади”¸ деб ëзди таҳлилчи.\nГазета.уз нашрига ëзган мақоласида иқтисодчи Беҳзод Ҳошимов ҳам коронавируснинг иқтисодий зарбасини юмшатиш ва истеъмол бозорини рағбатлантириш учун ҳукумат “паразитлашган давлат корхоналарини қўллаб-қувватламаслиги”, бунинг ўрнига иқтисоднинг ноформал хизматлар секторида ишловчи муҳтожларга тўғридан-тўғри бир марталик пулли ёрдам кўрсатишни тавсия қилди.\nИқтисодчи Абдулла Абдуқодиров коронавирус пандемияси оқибатида “қийин аҳволга тушиб қолган корхоналарга инфляция даражасидан кам фоизларда ссудалар ажратиш, кредитларни реструктуризация қилиш, Марказий банк томонидан тижорат банкларига тўғридан-тўғри маблағ ажратиш муҳим"лигини таъкидлади.\n“Умуман, хўжалик субъектларини, айниқса, кичик ва ўрта бизнеснинг тўлақонли фаолият юритиши, аҳоли бандлигини таъминлаш, иш ҳақларини ўз вақтида тўлаш инқирозга қарши курашиш бўйича пакетнинг приоритетида бўлиши керак”¸ деб ëзди маҳаллий матбуотга берган таҳлилида Абдуқодиров.\nTelegramдаги davletov.uz канали муаллифини эса¸ президентнинг коронавирусдан зиëн кўрган ва ҳукуматдан ëрдамга муҳтожлар сафида “фармацевтика тармоғини тилга олгани” хавотирга солди.\n“Бутун дунёда коронавирус пайти фармацевтика компаниялари ўзларини жуда яхши ҳис қилишмоқда. Умид қиламизки, эрта-индин ҳукумат ўз чора-тадбирлар пакетини эълон қилади ва картина яққол кўзга ташланади”¸ деб ëзди бу мутахассис.\nБутун дунë¸ хусусан¸ Ўзбекистонда ëйииб бораëтган коронавирус пандемияси сизнинг бизнес фаолиятингизга қандай таъсир қилмоқда? Ҳозирги шароитда Ўзбекистон ҳукуматидан кичик ва ўрта бизнесни банкротликдан сақлаб қолиш учун қандай ëрдам кутяпсиз? Бу ҳақдаги фикрингизни Озодликнинг @ozodnews Telegram каналига ëзиб юборинг.\nМақола эълон қилинганидан бироз ўтиб...\nЎзбекистон Республикаси Президенти Шавкат Мирзиёев раислигида 19 март куни коронавирус пандемиясининг аҳоли турмуш даражаси ва иқтисодиёт тармоқларига салбий таъсирини юмшатиш масалаларига бағишланган видеоселектор йиғилиши бўлиб ўтди.\nДавлат раҳбари сайтининг хабар қилишича, йиғилишда пандемиянинг иқтисодиётга салбий таъсирини юмшатиш масалалари муҳокама қилинди.


Юлдузли дўстлик: Турк машҳурлари ким билан дўст тутинган? (фото) - Zamin.uz\nАсосий вақтини суратга олиш майдончаларида ўтказадиган турк киноижодкорлари янги лойиҳалар устида ишлаш давомида нафақат ўз севгисини топиши, балки бошқа бир ижодкор билан қадрдон дўст тутиниши ҳам мумкин. Эътиборингизга ана шундай суратга олиш жараёнларида танишган ва шундан буён яқин алоқада бўлган турк юлдузлари ҳақида маълумот бериб ўтамиз.\nХатиче Шендил ва Бергузар Корел\nКўринишидан ҳам бир-бирига ўхшаб кетадиган актрисаларнинг дўстлиги йиллар синовидан ўтган. Халит Эргенчнинг рафиқаси сифатида яхши таниш бўлган Бергузар нафақат актрисалик маҳорати, балки вокал борасида ҳам чакки эмас. У Хатиченинг тўйида бир неча қўшиқ ижро қилган ҳатто. Бир-бирини ҳамиша қўллаб-қувватлайдиган актрисалар ҳамиша ёрдамга шай. Хатиче Бергузар ижросидаги «Ватаним сенсан» энг яхши кўрган сериали эканини айтади. Аммо уларнинг ҳар ҳали ҳамон биргаликда роли ижро қилишга муваффақ бўлмаган.\nНур Феттаҳўғлу ва Асли Энвeр\nФото: Series Тurkish\n«Муҳташам юз йил» юлдузи «Истанбуллик келин» сериалидаги роли билан яхши таниш бўлган Асли Энвeр билан «Вавилон» сериалининг суратга олиш жараёнида дўст тутинган. Улар бир зумда тил топишиб, илиқ муносабатларга киришиб кетган. Дугоналар яқиндагина биргаликда фотосессияда иштирок этишга улгурди. Тақдим қилинган суратлардаги актрисаларнинг самимий эмоциялари мухлисларни ҳам бефарқ қолдирмаган.\nНургул Ешилчай ва Ўзжан Дениз\nЭркак ва аёллар дўст бўлиши мумкин эмас, деб ўйлаганлар фикрини хато эканлигига мазкур жуфтликнинг муносабатлари яққол мисол бўла олади. «Ишкомли уй» сериалида севишганлар ролини қойиллатиб ўйнаган Ўзжан ва Нургул 2016 йилда яна бир марта ҳамкорликда ишлаган ва «Иккинчи имкон» фильмида биргаликда роль ижро қилган. Уларнинг суратга олиш майдончасидан ташқарида тушган суратлари ҳам лиммо-лим. Улар тез-тез кўриниб туриши ва вақтини мароқли ўтказиши мумкин.\nБерен Саат ва Эсра Дерманжиўғлу\nБиргаликдаги суратларини кўп учратиш мумкин бўлган Берен ва Эсра «Айбсиз айбдор» ва «Косем» сериалларида биргаликда суратга тушган. Улар бирга бўлса ҳеч қачон зерикмайди. Икковида ҳам бирдек ҳазилкашлик борлиги чиқишиб кетганининг сабабларидан бири.\nХанде Эрчел ва Буржи Ўзберк\nЁш, гўзал ва истеъдодли дугоналар бир-бирини жуда ҳам яхши кўради. Улар «Гунеш қизлари» сериалининг суратга олиш жараёнида танишган. Сюжетга кўра опа-сингил бўлган актрисалар муносабатлари ҳаётга ҳам таъсир қилган ва қалин дугона бўлган. Улар биргаликда дам олиш, харид қилишни хуш кўради, доим бирга бўлиш учун бири-бирига яқин жойдан уй олган ҳатто. Мухлислар уларнинг бир лойиҳада биргаликда такрор иштирок этишини интиқлик билан кутади. “Замин” янгиликларини “Одноклассники”да кузатиб боринг\n25-10-2020, 00:30, Маданият\n8-09-2018, 19:38, Маданият


Йил якунида Кун.уз 2016 йилнинг энг ёдда қолган воқеалари суратларини йиғди. Фотожамланмада Суриядаги уруш, АҚШдаги сайловлар, можаролар ва йилнинг энг кўп диққат марказида турган мавзуларига оид суратлар ўрин олган.\n2 сентябрь куни Ўзбекистон Республикасининг биринчи президенти Ислом Абдуғаниевич Каримов 78 ёшида вафот этди. У 2016 йил 3 сентябрда Самарқанд шаҳрида дафн этилди. Ўзбек халқи чидамли, бардошли, сабрли элдир.\nБунга тарихнинг ўзи гувоҳ. Асрлар давомида пишиб мустаҳкамланган мазкур хислат дунёдаги бирор бир элатда, миллатда учрамайди. Буни ўз юртбошисидан айрилган ва буни улуғ сабот ила қарши олган ўзбекнинг юз ифодасидан англаш мумкин эди.\nХалқини ҳуррият сари дадил етаклаб борган, қанчадан қанча ташвишли, бўҳронли кунларни бошидан ўтказган, ўзбек дея яшаган бу инсондан айрилиш ўзбек халқи учун осон бўлмади. Аммо юқорида айтиб ўтганимиз чиройли сабр ила миллат ўз отасини сўнгги манзилга муносиб кузатди.\nЎзбекистон халқ шоири Абдулла Орипов 5 ноябрь куни оламдан ўтди. “Мен нечун севаман Ўзбекистонни”, деб куйлаган ва бу саволига ўз диёрининг ҳар бир қаричидан жавоб излаган шоирнинг абадий оламга қилган саёҳати одамларнинг юрагини яна бир бор ларзага солди. Ўлимнинг ҳақлиги, уни оний лаҳзаларда ташриф буюриши ва ўз вазифасини астойдил амалга оширишига яна бир бор аён бўлди. Ҳа, ўзбек халқи 2016 йилда жуда оғир йўқотишларга учради, азиз бошларни азиз тупроққа қўйди. Элим деб, юртим деб яшаган яна қанчадан қанча фарзандлар бу дунёдан кўз юмди. Уларнинг хотираси ҳар сафар ёдга олинганда дил увишади, кўзда ёш ғилтиллайди. Аллоҳ уларнинг барчасини руҳларини шод, борар жойларини жаннатдан қилсин. Ортларида қолган фарзандлар, шогирдларга эса сабру жамил ато этсин.\nСуриялик аёл Ҳалабдаги навбатдаги бомбардимондан омон чиқди.\nИстанбулдаги Тақсим майдони. Туркияда жорий йилнинг июль ойида ҳарбий тўнтаришга уриниш рўй берди. Исён бир кечада бостирилди. Эрдўған ўз тарафдорларини кўчаларга чиқиб, озодлик учун курашишга чақирди ва омон қолди.\nПретория, ЖАР. Паралимпия ўйинларининг олтин медали соҳиби Оскар Писториус таниши Рева Стенкампнинг қотиллиги юзасидан олиб борилган судда. У қотилликда айбланиб, 6 йилга қамалди.\nКолумбиядаги авиаҳалокатда нобуд бўлган «Шапекоэнсе» клубининг мухлислари жамоа қароргоҳига ташриф буюриб, футболчилар хотирасини ёдга олишди.\nРим папаси Франциск фашистларнинг Освенцим лагери дарвозасидан кирмоқда. Фотосуратчи яхши кадр олишга муваффақ бўлган: Arbeit Macht Frei ёзуви фонида понтификнинг қайғуси янада самимийроқ кўринган.\nШимол ва Жануб. Олимпиада халқларни бирлаштиради.\n"Сурия демократик кучлари"нинг аёллар батальони.\nNASA астронавти Скотт Келли мевалар қуршовида. Америкалик ўз миссияси давомида космосда инсон организмидаги моддалар алмашинуви ҳодисасини тадқиқ қилди.\n19 сентябрь куни Ҳолливуд актрисаси Анжелина Жоли ва Брэд Питт ажрашиш учун ариза топширди. Ажрашув сабаби номаълумлигича қолмоқда.\nХитойдаги Чэнду ҳайвонот боғида ташриф буюрувчиларга 23та панда боласи намойиш қилинди. Ҳайвонот боғида пандалар туғилиши бўйича рекорд.\nИроқлик аскар панада туриб ИШИДга қарши ҳарбий амалиёт вақтида жангариларни ўққа тутмоқда.\nОлмаотадаги либослар кўргазмаси ҳафталиги вақтида қўлида автомат тутган моделлар саҳнага чиқиб келди.\n5 ёшли Омран Дақниш Ҳалабдаги авиаударлардан кейин харобалар остидан олиб чиқилди. У Башар Асад режими жабрдийдаси сифатида машҳурлашди.\nНадежда Савченко асирликдан қайтарилди. У шундан буён Украинанинг ўзига муаммо туғдириб келмоқда.\nТрамп - Америка Қўшма Штатларининг янги президенти. 8 ноябрь\nЙил бошида Мессининг афғонистонлик 5 ёшли мухлиси Муртазо Аҳмад кумири либосини целлофан халтадан ясаб олгач, машҳурлашди. Йил охирида у ўз кумири билан учрашди.\nАҚШ президентлиги учун сайловда Демократлар партияси номзоди бўлган Ҳиллари Клинтон турмуш ўртоғи, мамлакатнинг собиқ президенти Билл Клинтонн билан тушлик вақтида.\nЎрта Ер денгизи йил давомида яна кўп кишиларни "ўз оғушига олди". Суратда грециялик қутқарувчи қочқин оила фарзандини сувдан олиб чиқмоқда.\nПальмирадаги Антик даврга мансуб амфитеатрда россияликлар оркестри концерт бермоқда. Шаҳар шу йилнинг 28 мартида ИШИДдан озод қилинганди.


Мақолалар мазкур саъна бўйича сараланган: Вторник, 28 Июль 2015\nВторник, 28 Июль 2015 10:08\nВторник, 28 Июль 2015 10:07\nФаол, жонкуяр, ташкилотчи\nХалқ таълими вазирлиги томонидан ўтказилаётган “Йилнинг энг фаол маънавий-маърифий ишлар бўйича директор ўринбосари” кўрик-танловининг республика босқичи якунланди.\nВторник, 28 Июль 2015 10:06\nДолзарб вазифалар муҳокамасига бағишланди\nВторник, 28 Июль 2015 10:05\nШу кунларда мамлакатимизда Ватанимиз мустақиллигининг йигирма тўрт йиллигига бағишлаб “Бетакроримсан, ягонасан, она Ватаним — Ўзбекистоним!” шиори остида маданий-маърифий тадбирлар бўлиб ўтмоқда. Жумладан, куни кеча Самарқанд вилоятида уюштирилган ана шундай тадбирларга пойтахтдан ёзувчи ва шоирлар, рассомлар, оммавий ахборот воситалари ходимлари таклиф этилди.\nВторник, 28 Июль 2015 10:04\nМамлакатимиз сармоявий салоҳиятининг Польшадаги эътирофи\nЯқинда Польшанинг Воломин шаҳрида жойлашган “Ҳунармандлар ва зироатчилар кооператив банки” мажлислар залида Ўзбекистон Республикаси сармоявий салоҳиятининг тақдимоти бўлиб ўтди.\nВторник, 28 Июль 2015 09:52\nЭлектрон декларациялаш имкониятларидан барча баҳраманд бўлмоқда\nДилафруз Камолова Бухоро шаҳрида тадбиркорлик фаолияти билан шуғулланади. Унга божхона юк декларациясини электрон шаклда тақдим этиши мумкинлиги билдирилганида, яратилган бундай қулайликдан бениҳоя хурсанд бўлди. Негаки, гап расмийлаштирув ишларини интернет орқали амалга ошириш ҳақида кетаётганди.\nЭнг улуғ ва энг азиз айём — Ватанимиз мустақиллигининг 24 йиллиги ҳамда Кексаларни эъзозлаш йили муносабати билан республикамиз маданият ва истироҳат боғларида “Бетакроримсан, ягонасан, она Ватаним — Ўзбекистоним!” шиори остида мусиқий кечалар ташкил этилмоқда.\nВторник, 28 Июль 2015 09:49\nДаромади ошиши кутилмоқда\nБуюк Британиянинг “EasyJet” авиакомпанияси йиллик даромади 14 фоизгача ошиши кутилаётганини маълум қилди. Изоҳланишича, ёз мавсумида унинг хизматидан фойдаланувчилар сони сезиларли даражада ортган.\nЎзбекистон Республикаси Ички ишлар вазирлиги Тошкент олий ҳарбий-техник билим юртида “Гиёҳвандликка қарши кураш — долзарб вазифа” мавзуида илмий-амалий конференция ўтказилди.


Абдулла Аҳмад. Тўй кимники? (ҳажвия) | www.ziyouz.uz\nБош саҳифа Ўзбек насри онлайн антологиясиАбдулла Аҳмад (1943)Абдулла Аҳмад. Тўй кимники? (ҳажвия)\nАбдулла Аҳмад. Тўй кимники? (ҳажвия)\nМаслаҳат яхши-да. Нега дейсизми? Оббо, ўжар одамга ўхшайсиз-ку! Ахир, маслаҳат хом ишни пишитади. Ками-кўстни тўлдиради. Гапнинг ўғил боласини айтайми? Ҳеч ким лўнда қилиб маслаҳат беришда Тўзғанбойнинг олдига тушолмайди. У шундоғам фойдали маслаҳатлар берадики, битмаган ишингиз битгандай, тақа-тақ тўхтаган юмушингиз юришгандай, чақасиз қолган ҳамёнингиз тўлгандай бўлади.\nҲозиргина уйни қандоқ қурсам экан, шиферни қайдан олсам экан деб, хомуш бўлиб турган одам бирдан шерланиб кетасиз. Тўзғанбой сўзларни чертиб-чертиб, бурро-бурро қилиб, ишонч билан маслаҳат беради-да. Елкангиздан тоғ ағдарилгандай бўлади.\nАйтайлик, сиз тўй қиляпсиз. Тўзғанбой аста сўрайди:\n— Ташвишлар қийнаб қўймадими, ука?\n— Бирнави, қийналганимча йўқ…\n— О, шундай денг. Балли, яшанг!\n— Хўш, жоним укам! Ошга қанча гуруч дамлайсиз?\n— Ошгами, ҳмм… бирон ўттиз кило етиб қолар.\n— Э, э, нималар деяпсиз? Ўттиз кило? Бунингиз урвоқ ҳам бўлмайди-ку?! Каттакон жамоада ишлайсиз. Ҳамкасблар, қариндош-уруғ дегандай. Ҳой оғайни, белни маҳкам боғлайверинг. Юз килодан ками — кам. Қанча одам айтмоқчисиз?\n— Юз киши атрофида.\n— Уфф! Ҳазиллашаяпсизми?! Бунақада менга ўхшаган баобрў ҳамсояларни хафа қиласизу! Йўқ, йўқ, шарманда қиласиз! Билиб қўйинг, камида беш юз киши чақирасиз. Ахир, кимсан Тўзғанбой, эл оқсоқолининг маҳалласида тўй бўлаяпти-я! Бизниям ўйланг-да!\n— Майли-майли, ўйлаб кўрай-чи.\n— Буёғи ҳал. Артистлардан кимни айтдингиз?\n— Ҳали айтганим йўқ. Ҳа-я, анави бор-ку, мусиқа муаллими, яхши қўшиқчи…\n— Бе, йиғиштиринг уни! Овози паст, Тошкентдан олиб келамиз. Энг машҳурини.\n— Ҳей, менга қаранг. Асосийси эсдан чиқай депти-я. Тўйни қаерда ўтказмоқчисиз?\n— Ўзимизнинг чорбоғда-да, қуриган дарахтларни кесиб-б…\n— Нималар деяпсиз? Бўлмайди, биласизми, кеча нариги маҳаллада янги тўйхона очилди. Умуман даҳшат. Ҳамма ҳавас қиляпти. Тўйни шу ерда ўтказамиз. Дўстлар суюниб, душманлар куйиб ўлсин.\n— Ажабо, бу одамни қаранг. Билмадимингиз нимаси? Ўйлаб гапиринг.\n— Ҳа, энди дангалига ўтайлик. Ўзи тўйни ким қилаяпти, сизми, менми?\n— Албатта сизда, укагинам!\n— Шундайми? Хўб, яхши маслаҳат бердингиз, фақат…\n— Нима фақат?\n— Тортинмай айтаверинг, ука. Мана, ёнингизда биз турибмиз, ахир.\n— Тўйга уч-тўрт миллион сўм қарз бериб турсангиз…\n— И-и, қизиқ одам экансиз-ку, қарз олиб ҳам тўй қиладими? Боринг-е, мен сизга осон бўлсин деб, маслаҳат бериб ўтирибман-а…\n← Аввалги Аввалги Алхимик билан учрашув (Пауло Коэльо ва Дмитрий Воскобойников мулоқоти) (2003)\nКейинги → Кейинги: Саид Анвар. Мамасиддиқ (ҳажвия)


Тошкентда армрестлинг бўйича XV Осиё чемпионати бошланди\n19:35 / 27.04.2016\nТошкентда армрестлинг бўйича ўсмирлар, ёшлар, катталар, хотин-қизлар, фахрийлар ва жисмоний имконияти чекланган спортчилар ўртасида XV Осиё чемпионати бошланди. Бу ҳақда «ЎзА» хабар бермоқда.\nОсиё чемпионати иштирокчилари сифатида Ўзбекистон, Япония, Жанубий Корея, Ироқ, Индонезия, Ҳиндистон, Покистон, Қувайт, Малайзия, Мўғулистон, Туркманистон, Қозоғистон, Қирғизистон, Тожикистон терма жамоалари қайд этилди.\nЎзбекистон Республикаси Маданият ва спорт ишлари вазирлиги, мамлакатимиз армрестлинг федерацияси ва Осиё армрестлинг федерацияси ҳамкорлигида ташкил этилган мусобақада тўрт юздан ортиқ спортчи куч синашмоқда.\nБу галги Осиё чемпионатида Умиджон Аҳмедов, Бобур Бекчонов, Ислом Баҳромов, Сардор Худойбердиев, Сирожиддин Кунишов, Ҳумоюн Тошмуҳамедов, Ҳусниддин Меҳмонов, Мафтуна Давлатова каби ўзбекистонлик армрестлингчилар иштирок этмоқда.


Россиялик маст шифокорлар онкологик беморга ёрдам кўрсата олишмади (Видео)\nТеглар: Россия, Тиббиёт\nДобавлено: 17.10.2016, 15:55\nПермда хизмат чоғида маст ҳолда бўлган ва онкологик беморга ёрдам кўрсата олмаган шифокорлар ишдан бўшатилди.\nЯкшанбага ўтар кечаси, 16 октябрь куни, “тез ёрдам” машинаси эркакни шаҳар касалхонасининг қабулхонасига олиб келишди. Тўрт соатдан ортиқ беморга ҳеч қандай ёрдам кўрсатилмади. Эркакка осма укол қўяман деган ҳамшира ҳам бунинг уддасидан чиқа олмади.\nБеморнинг қариндоши шифохона ходимларини маст ва оёқларида зўрға турган ҳолда тасвирга олди. Бунинг барчаси аёлнинг телефон камерасига муҳрланди. Бу ҳам етмагандай шифокорлар беморга қарата қўпол ва беҳаё сўзларни ишлатишган.\nҲодиса юзасидан дарҳол тергов ўтказилиб, меҳнат интизомини бузганлик тўғрисида далолатнома тузилди. Ҳамшира ва санитар ишдан бўшатилди. Бемордан кечирим сўралди.


Ҳомиладор бўлиш мумкин аммо...\nГинекологик касалликлар орасида бачадон бўйни эрозиясининг учраши нисбатан кўпроқ фоизни ташкил этади. Сабаби тиббий кўриклардан қочиш, безовталикларга эса «ўтиб кетар» қабилида ёндашиш охир-оқибат ножўя таъсирларни келтириб чиқаради. Бироқ бачадон бўйни эрозиясига кўз қирида қараш тўғри эмас. Негаки, мазкур патология саратонга айланиш хавфининг юқорилиги билан ниҳоятда долзарбдир. Хўш, хасталик аниқланди ҳам дейлик, даво чораси қандай бўлади? Наҳот ҳалигача жароҳатланган юзани куйдириш қўлланилаётган бўлса?\nЯллиғланиш борми, даволанинг!\nБачадон аъзоси уч қаватдан иборат, ташқи шиллиқ қавати кўп қаватли эпителий ҳужайралари, ички каналининг қавати эса бир қаватли цилиндрсимон эпителий ҳужайраларидан таркиб топган. Иккала қават ҳужайраларининг чегараси бачадон бўйнининг ўтиш қисмида тўқнаш келади. Эрозия - бачадон бўйни шиллиқ қаватининг юза қисми шикастланиши оқибатида келиб чиқади. Бунда асосан бачадон бўйнининг атрофи қизариб қолади.\nЖинсий аъзодаги яллиғланиш жараёнлари хасталикни пайдо қилувчи асосий омилдир! Тан олайлик, мазкур ҳолатга қарийб 90 фоиз аёллар тўқнаш келишади ва улардан 15-20 фоизигина ўз вақтида даволанишни бошлашлари мумкин! Яллиғланган бачадондан кўп миқдорда ажралма ажралади. Бу худди тумовга чалинган инсон бурунни тез-тез чайиб туришдан қочиб, тўпланган йиринг ичкарида қолиб кетишига шароит яратганидек гап.\nБачадон бўйнидаги безларнинг кўп миқдорда шиллиқ ажратиши ҳам эрозияга олиб келиши мумкин. Негаки, шиллиқ модда миқдорининг меъёрдан ортиши, шиллиқ қават юэасининг бичилиб, шилинишини пайдо қилади.\nГормонал ҳолат бузилса...\nЭрозия юзага келиши мумкин! Иккиламчи жинсий аъзоларнинг эрта ёки кеч ривожланиши, хайз циклининг бузилиши, тухумдонлар фаолиятидаги ўзгаришлар (яллиғланиш ҳам), 35 ёшдан кейинги биринчи ҳомиладорлик - аёл организмида гормонал мувозанатни издан чиқаради. Ўзбошимчалик билан ишлаётган гормонлар эса бачадон шиллиқ қавати шиллиғида шикастланишни пайдо қилиши мумкин. Бундан ташқари: бачадон бўйнида ўтказилган жарроҳлик амалиётлари таъсирида келиб чиққан жароҳатлар, туғруқ пайти шикастланиш, аборт, бачадон ичи воситасининг тўғри жойлашмаслиги кабилар ҳам хасталикка мойилликни келтириб чиқаради;\nсурункали касалликлар оқибатида иммун тизимининг заифлашиши ҳам бачадон бўйни эрозиясига сабаб бўлиши мумкин.\nТуғма шакли ҳам учрайди\nТиббиётда эрозияларнинг уч тури фарқланади, булар: туғма, чин ва сохта.\nТуғма эрозия она қорнида ривожланаётган ҳомиланинг жинсий аъзолари етилаётган пайтда аёлдаги гормонал ўзгаришлар сабаб келиб чиқади. Бунда кўп қаватли ясси эпителий жойини цилиндрсимон ҳужайралар эгаллайди. 16-17 ёшли қизларда аниқланган туғма эрозия дарров муолажа қилинмаслиги мумкин, чунки балоғатга етиш давридаги гормонал ўзгаришлар жараёнида эрозия ўз-ўзидан йўқолиб кетиши ҳам эҳтимолдан холи эмас. Бемор то 20—22 ёшгача давом этадиган етилиш давригача шифокор назоратида бўлади.\nКасалликнинг чин ва сохта кўринишлари балоғатга етгандан сўнг, асосан, турмуш қурган аёллар орасида учрайди. Бу пайтда аёлда жинсий ҳаёт бошланган, ҳомиладорлик, туғруқ даври ҳам юзага келган бўлади.\nТуғруқлар, ҳар бир бачадон ичига қилинган муолажа, туғруқ пайтида юзага келган жароҳатлар, жинсий аъзо яллиғланишлари, вирус, бактерия, замбуруғлар, жинсий йўл билан юқувчи касалликлар, гормонал ҳолатнинг бузилиши, иммунитетнинг пасайиши барчаси чин эрозиянинг пайдо бўлишига туртки бўлолади.\nАксар ҳолларда чин эрози яллиғланиш жараёни билан бирга келиб, бунда шиллиқ парда қизаради, шишади, шунинг ҳисобига бел ва қовуқда оғриқ қўзғалади. Кундан йирингли оқма келиши, ажралма ранги кескин ўзгариши мумкин.\nШиш ва оғриқ юзага келганидан кейинги жараён шиллиқ юзасининг қаттиқлашишидир. Жароҳат жойидаги қон томирлар кенгаяди ва қонга тўлади, яллиғланиш сурункали тус олиб, ясси эпителий ҳужайра ўрнини бачадон ички каналида жойлашган цилиндрсимон эпителий қоплаб олади. Бу чин эрозиянинг сохта турига айланиш ҳолатидир.\nОғриқ бор, демак...\nБачадон бўйни эрозиясининг асосий белгиси - қовуқ ва белдаги оғриқлардир. Бундан ташқари, қиндан ажралма келиши (ранги, миқдори, ҳолати ўзгаради), яқинликдан сўнг юзага келадиган безовталиклар (баъзан қонли ажралма келиши) ҳам хасталикка ишора беради. Шуниси қизиқки, айрим ҳолларда эрозия бирор-бир аломатсиз ривожланиши ҳам мумкин. Фаҳмлаганингиздек, муаммони ўз вақтида аниқлаш учун бир йилда икки маротаба гинеколог текширувидан ўтиш шарт!\nБачадон бўйни патологиясига тахмин қилинганида шифокор бир қанча текширув усулларини ўтказиши мумкин. Хусусан, дастлаб гинекологик кўзгу орқали жароҳатланган соҳа кўздан кечирилади. Кальпоскопик асбоблар бачадон бўйни тасвирини катталаштириб беради, бунинг ёрдамида қин бўйнини текшириш мумкин. Бачадон бўйни шикастланган жойидан суртма олиниб, цитологик текширув бажарилади. Мугахассис лозим топса, жароҳат жойидан намуна олиб, гистологик таҳлилни ҳам амалга ошириши мумкин.\nАсосий муолажалар қайсилар?\nЖаҳон соғлиқни сақлаш ташкилоти маълумотига кўра, бачадон бўйни саратони кўкрак саратонидан кейин иккинчи ўринда туради. Гап шундаки, бачадон бўйни эрозиясида одам папиллома вируси фаоллашади. Папиллома вируси ҳужайралари қисқа фурсат ичида оддий кандиломадан тортиб бачадон бўйни саратонини ҳам пайдо қилиши мумкин. Ножўя оқибатларнинг олдини олиш учун ўз вақтида даволаниш лозим.\nШифокор эроэияни қай йўл билан муолажа қилиш кераклигини касаллик даражасидан келиб чиқиб белгилайди. Дастлаб, яллиғланишни юзага келтирган инфекция қўзғатувчи омил аниқланиб, бактериал муолажа қўлланилади. Сўнг диатермокоагуляция (юқори ҳарорат ёрдамида куйдириш), криодиструкция (музлатиб кўйиш) ва лазер ёрдамидаги жардоҳлик амалиётлари ўтказилиши мумкин. Диатермокоагуляция ва криодиструкция усулларида куйдирилган соҳанинг битиши тўрт ҳафтадан саккиз ҳафтагача давом этади, лазерли муолажада эса уч-тўрт ҳафта ичида бачадон бўйни бутунлай соғаяди.\nКўп сўралган саволлар...\nБачадон бўйни эрозияси билан ҳомиладор бўлиш мумкинми?\nМумкин, аммо эрозияни келтириб чиқарган омил насл қолдириш хусусиятини заифлаштириши эҳтимолини ҳам инобатга олинг. Ҳомиладор бўлишим мумкин экан дея, хасталикни ўз ҳолича қолдириш ҳам нотўғри. Сабаби ҳомила катталашиб, бачадон ҳажми ўзгаргани сайин касаллик ҳам ривожланади ва ножўя оқибатлар келиб чиқади.\n- Куйдириш амалиёти ўтказилгач, фарзанд кўриш муаммо бўлмайдими?\nДиатермокоагуляция репродуктив тизим ишини бузмайди, балки жароҳатланган соҳани даволайди. Шундай экан, юқори ҳароратда куйдиришдан сўнг фарзанд кўриш эҳтимоли йўқолмайди.\nБачадон бўйни эрозияси билан туғиш хавфли эмасми?\nЙўқ, агар бу эрозиянинг туғма шакли бўлса. Сохта эрозия мавжуд бўлганида аввал жинсий аъзодаги яллиғланиш ўчоқлари бартараф этилиб, гормонал ҳолат тикланиши зарур. Чунки бачадон бўйни юзасининг шикастланиши ҳомила тушиш хавфини пайдо қилади.\nМузлатиб ёки куйдириб даволаш оғриқли кечадими?\nАмалиёт оғриқсиз, аммо муолажа ўтказилганидан кейинги учинчи ва тўртинчи кунларда қориннинг пастки соҳасида безовталик кузатилиши мумкин. Бу оғриқ ҳайз олди симптомини эслатади.\nДиатермокоагуляция амалиёти ўтказилганидан икки йил ўтиб, яна эрозия пайдо бўлса?..\nКасалликнинг қайталанишига кўплаб ҳолатлар сабаб бўлиши мумкин. Аммо яна муолажа олар эканман, дея ишни пайсалга солиш ярамайди. Диатермокоагуляция таъсири кўпга етмаган бўлса, демак, лазерли жарроҳлик муолажасини синаб кўриш даркор.\n- Амалиётдан сўнг яқинлик ман этиладими?\nБир-бир ярим ой жинсий яқинликдан сақланган маъқул. Қиндан қонли ажралма келиши тўхтагач, нозик муносабатларни давом эттириш мумкин,


Apple янги iPhone SE смартфонини тақдим этди\n23:49 / 21.03.2016\nВаъда қилинганидек Apple 21 март куни ўз қурилмаларининг янги авлодларини тақдимотини бошлади.\nТақдимотни Apple компаниясининг бош директори Тим Кук бошлаб берди. Унинг таъкидлашича, “дунё бўйлаб Apple қурилмалари фойдаланувчилари сони бир миллиардга етди”. Шундай қилиб, Apple март ойи тақдимотида янги iPhone SE смартфонини тақдим этди.\nУнинг ташқи кўриниши “iPhone 5s” никидан деярли фарқ қилмайди. Унинг “мияси” iPhone 6s ники билан бир хил – процессор А9 ва унинг ёрдамчиси М9. Янги процессор туфайли “iPhone 5s”дан икки баравар тез ишлайди. Янги ранглардан “пушти олтин” ранги сотувга чиқарилади.\niPhone SE нинг камераси 12 мегапиксел бўлиб, 6s никидан фарқ қилмади ва “жонли расмлар” (Live photos) вазифаси қўшилган. Бундан ташқари, видео 4к сифатида тасвирга олинади.\nЯнги қурилмалар 16 Гигабайтли русуми учун 399 доллар ва 64 гигабайтли русуми учун эса 499 доллар қийматида сотувга қўйилади.\nОлдиндан буюртма бериш 24 март кунидан бошланади. Қурилмани 31 мартдан қўлга киритса бўлади.


Дунёдаги вазият: Соғайганлар сони миллиондан ошди, Австралия ва ЖАР ҳам карантиндан чиқмоқда\n00:34 / 02.05.2020\nБутун дунёда коронавирусдан соғайганлар сони миллиондан ошди. Шу билан биргаликда, бу рақамлар тестдан ўтказилмаган ва Covid-19’ни енгил шаклда ёки умуман аломатларсиз ўтказиб юборганларни ўз ичига олмайди. Вирусдан зарарланиш ҳолатлари сони ошишда давом этмоқда, аммо кўплаб давлатлар карантин чораларини юмшатмоқда ёки шунга тайёрланмоқда.\nАвстралия ҳукумати жума куни карантин чораларини бекор қила бошлади, мамлакатнинг шимолий ҳудудларида карантин юмшатилди.\nҲудуди йириклиги бўйича иккинчи ўринда турувчи Квинсленд штатида сўнгги бир кунда бирорта зарарланиш ҳолати қайд этилмаган - сўнгги бир ярим ойда биринчи марта. Штат раҳбари Анастасия Палащук ҳудуд чегараларини очди ва регби бўйича миллий премьер-лига клубларига 28 май куни бошланадиган турнирга тайёргарлик учун машғулотларга киришишга рухсат берди.\nЯнги Жанубий Уэльс штатида ҳам Австралиянинг бошқа ҳудудларидан келувчилар учун ўрнатилган тақиқлар олинди.\nАвстралия ҳукумати 11 майдан ижтимоий масофа сақлаш тартибини бекор қилишга тайёрланмоқда, аммо мамлакат бош вазири Скотт Моррисоннинг сўзларига кўра, карантинга қатъий риоя этилса, бу аввалроқ ҳам рўй бериши, 8 майдан карантин бекор бўлиши мумкин.\nБритания: қашшоқлар кўпроқ ўлмоқда\nБу вақтда Европада инфекция тарқалиши темпи пасаймоқда, аммо пандемия якуни ҳақида гапиришга ҳали жуда эрта.\nИспанияда коронавирус қурбонлари сони ўсиши давом этди: сўнгги бир кунда бу мамлакатда 281 бемор вафот этди. Бу касаллик тарқалишининг пик давридагидан камроқ, лекин ўтган кундагидан кўпроқ (268 киши). Испанияда сўнгги кунда яна икки мингдан ортиқ кишида вирус аниқланди ва жами зарарланиш ҳолатлари сони 242 мингдан ошди.\nБритания миллий статистика бюроси жума куни эълон қилган маълумотларга кўра, Англия ва Уэльснинг қашшоқ туманларида Covid-19дан ўлим даражаси бой ҳудудлардагидан икки баробар кўпроқлиги маълум бўлди. 1 мартдан 17 апрелга қадар нисбатан камбағал графликларда ҳар юз минг кишига пандемия туфайли 50.1 ўлим қайд этилган, ўзига тўқ ҳудудларда эса - ҳар юз минг кишига 25.3 ўлим тўғри келган.\nБритания фискал тадқиқотлар институти ҳам коронавирус вақтида тенгсизлик масаласига бағишланган тадқиқотлари натижаларини эълон қилган. Унга кўра, қора танли британияликлар орасида коронавирусдан ўлим топиш даражаси оқ танли британияликларникидан уч баробар ортиқроқ бўлмоқда.\nЖАР ва Хитой чекловларни бекор қилмоқда\nЖанубий Африкада карантин чекловлари бекор қилинмоқда. Одамлар кўчага чиқиши ва спорт билан шуғулланиши мумкин.\nАйрим савдо нуқталари очилган, ресторанлар таомларни етказиб бериш учун ишламоқда. Аммо тунги соатларда комендантлик соати амал қилмоқда.\n1 майдан 5 майга қадар байрам кунлари давом этадиган Хитойда ҳам карантин чораларини қисман бекор қилишга тайёргарлик кўрилмоқда. Пандемия тарқалиши бошланган Хубэй провинциясида апрель ойи бошидан буён янги ҳолатлар қайд этилмаяпти. Аввалроқ экспертлар Хитойни эпидемия кўламини камайтириб кўрсатишда айблаганди.\nПокистонда карантин қисман бекор қилинмоқда, лекин шу кунларда парламентнинг қуйи палатаси спикери Файзал Эдхида коронавирус аниқланганди. Бу ҳафтада у тантанали ифторликда иштирок этган, шунингдек мамлакат бош вазири Имрон Хон ва бошқа юқори мартабали амалдорлар билан ҳам учрашганди.\nАҚШ президенти Дональд Трамп вирус Уҳандаги лабораторияда ишлаб чиқилганига «далиллар борлиги»ни айтишда давом этмоқда, лекин у бу гапи учун ҳеч қандай далил келтирмаяпти. Бу вақтда Америка разведкаси вирус лабораторияда ишлаб чиқилмагани ва генетик ўзгартирилмаган деб ҳисобламоқда.\nЖума куни Трамп эпидемия бошланганидан буён илк марта Оқ уйни тарк этди ва Кемп-Дэвиддаги ҳарбий базага келди.\n«Инсоният бирлаша олмади»\nБМТ бош котиби Антонио Гутерриш BBC нашрига берган интервьюсида дунё коронавирусга қандай муносабатда бўлганидан «андуҳдалиги, аммо бу вазиятдан унча ҳайрон бўлмагани»ни айтиб ўтди.\n«Менга туюлмоқдаки, бугун дунёда дисфункционаллик бор. Ҳокимиятлар ва етакчилар ўзаро узвий алоқада эмас. Бу аҳволда биз умумий муаммоларимизни самарали ҳал эта олмаймиз. Афсуски, дунё Covid-19 қаршисида бир бутун бўлиб бирлаша олмади. Ҳар бир давлат ўзича сиёсат юритмоқда. Турли давлатларда вирусга қарши курашда турлича қарашлар ва турлича стратегиялар мавжуд», деган у.\nПайшанба куни Россия бош вазири Михаил Мишустинда Covid-19 аниқланганди. У ўзини ўзи иҳоталаган. Россияда кунлик ўсиш кўрсаткичи бўйича навбатдаги рекорд натижа қайд этилди - яна 7 933 кишида вирус аниқланди. Мамлакатда қайд этилган жами ҳолатлар сони 114 431тага етди, шундан 1 169 бемор вафот этган.\nБу вақтда хитойлик автоишлаб чиқарувчилар «вирусга қарши функцияларга эга» автомобил ишлаб чиқаришни бошлаб юборди.\nGeely автоконцерни (бу компания Лондондаги қора таксиларни ҳам ишлаб чиқаради) «соғлом автомобил» лойиҳаси доирасида ўз автоларини вируслар ўтишига йўл қўймайдиган ҳаво фильтрлаш тизими билан жиҳозламоқда. Янги модел IAPS махсус иқлим қурилмаси билан жиҳозланган бўлиб, у салон ичидаги инсонни бактерия ва вируслардан ҳимоя қилишга қодир.\nGeely компанияси Icon кроссоверининг базавий версиясини 16,5 минг долларга баҳоламоқда — бу Hyundai Creta’нинг Хитойдаги муқобилидан 570 долларга арзонроқ.\nБританиянинг MG брендига тегишли бўлган SAIC эса ўз автомобиллари салонларига ҳавони тозалаш учун ультрабинафша лампа ўрнатмоқда. Бу функция қанчалик самарали бўлиши ҳозирча маълум эмас.\n23:37 / 19.08.2020\nАвстралия аҳолиси коронавирусга қарши бепул эмланади


АҚШ Марказий қўмондонлигининг билдиришича, кеча Бағдоднинг Мансур даҳасида ўқ еган аскар бугун касалхонада вафот этди. Унга ким ўқ узгани номаълум.\nАйни вақтда АҚШ аскарлари Ироқнинг Тикрит шаҳридаги бозорда икки кишини отиб ўлдирганлар. Яна икки одам тан жароҳатлари олган.\nПолковник Стив Расселлнинг билдиришича, АҚШ ҳарбийлари автомашинадан қурол-аслаҳани тушираётган дамда бир ироқлик АК-47 автоматини олиб қочишга уринган, кўп ўтмай унга бошқа кишилар ҳам қўшилган, сўнг АҚШ ҳарбийлари ўт очишга мажбур бўлганлар.\nСтив Рассел бир яраланган одам касалхонага етказилгани, бошқаси қочиб улгурганини маълум қилди.


ЎзА - Орзулар ушалди: Ҳар куннинг ўз тонги бор (+видео)\n20.06.2020 Чоп этиш версияси\n...Эри тўрт фарзанди билан кўчага ҳайдади. Туғишганларига “оғир юк” бўлишни истамаган опа болалари билан кўп йиллар ижара уйларда яшаб юрди, тинимсиз меҳнат қилди. Улғайиб келаётган тўрт фарзандни едириб-ичириш, таълим-тарбия беришнинг ўзи бўладими, ахир. Уйсиз яшаш, ижарама-ижара сарсон юриш, тегишли ташкилотларга бошпана сўраб қилинган мурожаатларнинг жавобсиз қолиши опанинг қаддини букди, лекин иродасини синдира олмади, умиди сўнмади.\n– Мамлакатимизда аҳолини уй-жой билан таъминлаш, турмуш шароитини яхшилаш, кам таъминланган, ижтимоий ҳимояга муҳтож оилаларни қўллаб-қувватлаш мақсадида кенг миқёсли ишлар амалга оширилмоқда, – деди Жиззах вилоят ҳокимининг ўринбосари, Маҳалла ва оилани қўллаб-қувватлаш бошқармаси бошлиғи, Сенат аъзоси Назира Мухторова. – Вилоятимизда кейинги йилларда 3 минг 500 га яқин оила уй-жой билан таъминланди. Ногиронлиги бўлган фуқароларга ипотека кредити асосида имтиёзли уй-жойлар ажратилди. Жорий йилда кам таъминланган оилалар учун 154 хонадонли уйлар қурилиши режалаштирилган. Албатта, бу ишлар давомли бўлади.\nШаҳноза МАМАТУРОПОВА, Ёқуб МЕЛИБОЕВ (видео), ЎзА


Сувайш каналини тўсиб қўйган «Эвер Гивен» саёзликдан қўзғатилди\nЭтот снимок сделан на месте происшествия в Суэцком канале\nДушанба тонгида улкан «Эвер Гивен» контейнеровози қутқарув хизматларининг учинчи уринишидан кейин Сувайш каналидаги саёзликдан чиқариб олинди.\nОхирги кун ва юқори тўлқин пайтида қилинган иккита аввалги уринишлар муваффақиятсиз тугади. Якшанба куни операцияга қўшимча тортма кемалар қўшилди.\nBloomberg хабарига кўра, қутқарув гуруҳлари тиқилиб қолган контейнер кемаси бурнининг остидан 27 минг кубометр қум ва лойни олиб ташлагач, кемани қуруқликдан олиб чиқиш мумкин бўлган. Тугмалар энди кемани канал бўйлаб ҳаракатланишни давом эттиришга имкон берадиган ҳолатда жойлаштиришга ҳаракат қилмоқда.\nУзунлиги 400 метр бўлган ва ташиш ҳажми 220 минг тоннадан ортиқ бўлган контейнер кемаси кучли шамол ва қум бўронлари туфайли Сувайш каналининг жанубий қисмини тўсиб қўйди.\nТиқилинч натижасида Сувайш каналида транспорт ҳаракати тўхтатилди, 300 га яқин кемалар тирбандликда қолиб кетди. Баъзи кемалар ўз йўналишини ўзгартиришга мажбур бўлишди ва Африка бўйлаб ҳаракатланишди.\nСувайш канали денгиз савдо йўлларининг энг гавжум қисмларидан биридир. “Эвер Гивен” билан содир бўлган воқеадан кунлик зарар 9 миллиард долларга баҳоланмоқда, бозордаги нефть нархи 5 фоиздан ошди.\nСуғурта компанияси Аллианз, Сувайш каналининг тўсилиши туфайли глобал савдо 230 миллиард доллар йўқотиши мумкинлигини айтди.